Θαβώρειο φώς: Φεβρουαρίου 2016\n«Ο πόνος είναι η μοναδική αιτία για να αποκτήσει συνείδηση της ελευθερίας ο άνθρωπος», ισχυρίζεται ο Φ. Ντοστογιέφσκυ. Με απλά λόγια η ελευθερία αποκτιέται μέσω του πόνου. Με τον πόνο αφυπνίζεται η συνείδηση και κατ΄ επέκταση η ιδέα της ελευθερίας αφομοιώνεται πλήρως. Ο Ντοστογιέφσκυ αναγνωρίζει πως υπάρχει πολύς πόνος μέσα στη ζωή, όμως αυτός ο πόνος είναι λυτρωτικός. Γράφει σχετικά: «Ο άνθρωπος αγαπά να μετρά τις πίκρες του, μα δε λογαριάζει τις χαρές του. Αν τις λογάριαζε όμως. Θα έβλεπε πως ταιριάζουν το ίδιο».\nΜέσω των ηρώων του έργου «Αδελφοί Καραμαζώφ», Ζωσιμά και Αλιόσα, καταθέτει: «Η ζωή θα σου φέρει πολλές δυστυχίες και με αυτές ίσα ίσα θα γίνεις ευτυχισμένος και θα ευλογήσεις τη ζωή και θα αναγκάσεις και άλλους να την ευλογήσουν. Η οδύνη είναι η οδός της μετάνοιας, αλλά και της χαράς. Της χαράς, που δίνει το ξεπέρασμα της αποτυχίας και της απελπισίας, που είναι η μεγαλύτερη αμαρτία και το μοναδικό αδιέξοδο». Αυτό συμπίπτει με την ευφρόσυνη απάντηση που έλαβε ο γέροντας Σιλουανός του Άθω από τον Κύριο: «Μείνε με επίγνωση στη Κόλαση και μην απελπίζεσαι».\nΟ κορυφαίος συγγραφέας της παγκόσμιας λογοτεχνίας σε μέρος του εξαίσιου έργου του «Αδελφοί Καραμαζώφ» εξετάζει το ζήτημα της σχέσης της ελευθερίας με τον πόνο. Με αυτό το κύκνειο άσμα του λυτρώνεται και ψυχολογικά σαν άνθρωπος και ιδεολογικά ως μαχητής της χριστιανικής ιδέας. Εξωτερικεύει την πεποίθησή του ότι μόνο η αυτογνωσία και η αυταπάρνηση οδηγούν στην πλήρη εν Χριστώ ελευθερία.\nΜέρος του έργου αυτού πραγματεύεται την επιστροφή του Χριστού στη γη, ο οποίος εμφανίζεται στη Σεβίλλη της Ισπανίας, την εποχή που η Ιερά Εξέταση βρισκόταν σε έξαρση. Ο Μέγας Ιεροεξεταστής διατάζει να Τον συλλάβουν και Τον επισκέπτεται στη φυλακή. Εκεί Του αποδίδει κατηγορίες ότι είναι ο χειρότερος αιρετικός και θα τιμωρηθεί με παράδοση στην πυρά, καθώς δεν υπέκυψε στους τρεις πειρασμούς. Επιπλέον Του αναφέρει ότι ο άνθρωπος είναι υλιστής και δεν προτιμά την ελευθερία, όπως την ορίζει ο Χριστός στη διδασκαλία του. Επομένως ο Χριστός έχει λάθος εικόνα του ανθρώπου. Ο Μ. Ιεροεξεταστής αντανακλά με την τοποθέτηση αυτή την υλιστική νοοτροπία του συστήματος της Παπικής Εκκλησίας στη Δύση , όπου δεν υπάρχει χώρος για το Θεάνθρωπο.\nΟ Χριστός δεν αποκρίνεται στο Μέγα Ιεροεξεταστή, όπως δεν αποκρίθηκε και στον Πόντιο Πιλάτο. Διότι κατά τη χριστιανική διδαχή, ο άνθρωπος μόνο όταν είναι ελεύθερος και αγαπάει ελεύθερα, μπορεί να σταθεί, να υπάρχει, να λειτουργεί, να δημιουργεί, να καθίσταται κοινωνός σε μια κοινωνία. Για το Θεό κάθε αναγκαστική απόδειξη βιάζει την ανθρώπινη συνείδηση και μεταβάλλει την πίστη σε απλή γνώση. Ο Χριστός μας καλεί με ελεύθερη προαίρεση: «Ει τις θέλει οπίσω μου ελθείν». Η ελεύθερη βούληση δεν προϋποθέτει κάποιο τίμημα. Ο Ντοστογιέφσκυ αρνείται κάθε σύστημα, που θα θυσίαζε την ελευθερία του ανθρώπου και θα μείωνε με οποιοδήποτε τρόπο τον άνθρωπο σαν κατ’ εικόνα του ζώντος Θεού.\nΧωρίς ελευθερία και αλήθεια δεν υπάρχει ευτυχία: «Εάν ο Υιός ελευθερώση υμάς, όντως ελεύθεροι έσεσθε» (Ιωάν. 8,36). Η αμαρτία και το κακό δεν είναι μακριά από μας. Είναι θέμα της προσωπικής μας ελευθερίας και ελευθερία σημαίνει ευθύνη. Ευθύνη επιλογής και βούλησης. Αυτό είναι η Αλήθεια, που ταυτίζεται με τον ενσαρκωμένο Σωτήρα. Γράφει σχετικά ο Ντοστογιέφσκυ σε μια επιστολή του: «Αν μπορούσε κάποιος να μου αποδείξει ότι ο Χριστός βρίσκεται έξω από την αλήθεια, εγώ θα προτιμούσα να μείνω με το Χριστό και όχι με την αλήθεια».\nΌλα όσα χρειάζεται ο άνθρωπος σε αυτόν τον κόσμο και σε όλους τους άλλους πιθανούς κόσμους ο Ντοστογιέφσκυ με ειλικρινή αναζήτηση και πόνο τα βρήκε στο πρόσωπο του Θεανθρώπου. Ο Χριστός είναι η λύση για όλα τα προβλήματα τόσο σε προσωπικό, όσο και σε κοινωνικό και παγκόσμιο επίπεδο. Ο Μακαριστός π. Ιουστίνος Πόποβιτς σε μια μελέτη για τον Ντοστογιέφσκυ αναφέρει χαρακτηριστικά: «όπου είναι η μορφή του Χριστού εκεί για τον Ντοστογιέφσκυ βρίσκεται η αληθινή πρόοδος, η αληθινή παιδεία, η αληθινή χαρά, η αληθινή ζωή, η αληθινή σοφία, και κάθε αληθινή τελειότητα. Και αν ρωτήσετε τον Ντοστογιέφσκυ πού βρίσκεται και πού φυλάσσεται η μορφή του Χριστού θα σας απαντήσει: «Στην Ορθοδοξία και μόνο στην Ορθοδοξία». Από αυτό καταδεικνύεται η έντονη θεολογική αναζήτηση του συγγραφέα.\nΒασική σκέψη του συγγραφέα σε όλο του έργο «Αδελφοί Καραμαζώφ» είναι πως ο άνθρωπος για να πετύχει πλήρως την «εν Χριστώ ελευθερία», η οποία αποτελεί την τελειότερη μορφή ελευθερίας, δεν αρκεί μόνο να ταπεινωθεί, αλλά και να προσφέρει τον εαυτό του θυσία για τους άλλους, υποτάσσοντας και εξαφανίζοντας, με αυτογνωσία, το ίδιο θέλημα στην περιοχή της αγάπης.\nΟι επισκέψεις του συγγραφέα σε Ορθόδοξες Ιερές Μονές και η μελέτη κειμένων πνευματικού περιεχομένου συνετέλεσαν στην πνευματική ανάταση του Ντοστογιέφσκυ και στην αγιογραφική περιγραφή της εν Χριστώ δυναμικής ελευθερίας, μέσω των ηρώων Ζωσιμά και Αλιόσα στο έργο «Αδελφοί Καραμαζώφ». Μέσω του ήρωα Ζωσιμά καταθέτει: «Η ταπεινοφροσύνη, η γεμάτη αγάπη, είναι η πιο καταπληκτική δύναμη, πιο μεγάλη από κάθε άλλη. Για αυτό πρέπει να φιληθούν με αγάπη ο αφέντης και ο δούλος, για να συντελεσθεί ανάμεσά τους η μεγάλη ανθρώπινη αδελφοσύνη. Πρέπει να γίνει κανείς υπηρέτης του υπηρέτη του, όπως λέει και το Ευαγγέλιο, έτσι που να υπηρετεί ο ένας τον άλλο».\nΣε άλλο σημείο του έργου του ο Ντοστογιέφσκυ μέσω του ήρωα Ζωσιμά, ο οποίος συμβουλεύει μια γυναίκα, που εξομολογείται τα κρίματά της, λέει: «Τίποτα μη φοβάσαι, ποτέ μη φοβάσαι και μη θλίβεσαι. Μια και μετανοείς, όλα θα στα συγχωρέσει ο Θεός. Μα κι ούτε υπάρχει, ούτε μπορεί να γίνει στον κόσμο τέτοιο κρίμα, που να μην το συγχωρέσει ο Κύριος, σε κείνον, που μετανοεί αληθινά. Μα κι ούτε το μπορεί ο άνθρωπος να κάνει ένα τόσο μεγάλο αμάρτημα, που θα μπορούσε να εξαντλήσει την αστείρευτη αγάπη του Θεού. Ή μήπως μπορεί να υπάρξει ένα τέτοιο μεγάλο αμάρτημα, που να ξεπεράσει την αγάπη του Θεού; Φρόντιζε μονάχα για τη μετάνοια, για την αδιάκοπη μετάνοια κι όσο για το φόβο, διώξε τον εντελώς από την καρδιά σου. Πίστευε πως ο Θεός σε αγαπάει τόσο, που εσύ ούτε και να το φανταστείς δεν μπορείς. Σε αγαπάει παρ’ όλο που αμάρτησες. Σε αγαπάει μέσα στην αμαρτία σου. Για ένα μετανοούντα στον ουρανό χαίρονται περισσότερο, παρά για χίλιους αναμάρτητους, είπε ο Χριστός. Πήγαινε, λοιπόν και μη φοβάσαι. Μην πικραίνεσαι με τους ανθρώπους, μη θυμώνεις με τις προσβολές ...αφού μετανοείς, θα πει πως αγαπάς. Κι όταν θα αγαπάς, θα είσαι κιόλας τέκνο του Θεού. Η αγάπη εξαγνίζει τα πάντα, σώζει τα πάντα, αφού εγώ που είμαι, όπως εσύ, ένας αμαρτωλός άνθρωπος συγκινήθηκα και σε συμπόνεσα, πόσο περισσότερο ο Θεός! Η αγάπη είναι κάτι ανεκτίμητο και με αυτή μπορείς όλο τον κόσμο να αποκτήσεις και όχι μόνο τις δικές σου, μα και τις ξένες αμαρτίες να εξαγοράσεις. Πήγαινε και μη φοβάσαι…».\nΟ Ντοστογιέσκυ αγαπούσε τη ζωή γιατί και πίστευε ακράδαντα στην ανάσταση των νεκρών. Όταν κάποιος παρακινεί μια γυναίκα, υποδουλωμένη σε μια απαίσια όψη ζωής, να πέσει στο ποτάμι και να τελειώνει, αυτή του διαβάζει στο Ευαγγέλιο ένα μέρος από την ανάσταση του Λαζάρου. «Εγώ ειμί η ανάστασις και η ζωή και ο πιστεύων εις εμέ καν αποθάνη ζήσεται». Να το μυστικό της ζωής. Με αυτήν την ελπίδα της αναστάσεως, υπάρχει η αγάπη για τη ζωή και η δημιουργία. Χωρίς αυτή δεν υπάρχει νόημα.\nΜάλιστα κάτω από τον τίτλο στο βιβλίο «Αδελφοί Καραμαζώφ» έχει βάλει τα λόγια του Χριστού για την ανάσταση: «Εάν μη ο κόκκος του σίτου πεσών εις την γην αποθάνη, αυτός μόνος μένει. Εάν δε αποθάνη πολύν καρπόν φέρει» (Ιωάν. 12,24). Η θυσία και ο θάνατος έχουν αποτέλεσμα την ανάσταση. Με αυτή τη χαρμόσυνη είδηση της ανάστασης τελειώνει και ολόκληρο το βιβλίο.\nΣτο έργο του «Ο Ηλίθιος» ο συγγραφέας έχει ως κεντρικό ήρωα τον πρίγκιπα Μίσκιν, ο οποίος ως πραγματικά ελεύθερος και απολυτρωμένος επιλέγει το δρόμο του καλού και έχει αγγελική μορφή. Θεωρείται ηλίθιος, ανόητος και παράλογος από τους άλλους, καθώς εκφράζει την πίστη του σε μια μεταφυσική υπερ-γήινη πραγματικότητα. Βλέπει ένα όραμα ομορφιάς, με θρησκευτική ταύτιση. Αυτή η «υποκειμενική» ομορφιά είναι η εσωτερική ομορφιά, που κλείνει μέσα της τον ουρανό. Ο Μίσκιν εκφράζει το «άλογο στοιχείο στον άνθρωπο», με το να θεωρείται παράδοξος από τον περίγυρό του, όπως και η ομορφιά σαν εσωτερική αρμονία αντιδιαστέλλεται με τη ζωή και τις δαιμονικές δυνάμεις του κόσμου. Ο Μίσκιν εκφράζει το απόφθεγμα «Η ομορφιά θα σώσει τον κόσμο». Αυτή η λυτρωτική ομορφιά είναι η ενσάρκωση της «πνευματικής ομορφιάς». Η ομορφιά σαν ψυχική αρμονία και σαν ηθική δύναμη, που κατακτάται με την αγαθή προαίρεση και την ταπείνωση, δύο γνήσιες χριστιανικές αρετές. Στο πρόσωπο του Μίσκιν ταυτίζεται η ταπείνωση με τη δύναμη και ενσαρκώνεται η σκέψη ότι το κακό καταρρίπτεται με την ταπείνωση του εαυτού μας, με την κένωση. Είναι ένας φτωχός ιππότης, φτωχός τω πνεύματι, που με την τρομερή δύναμη της ταπείνωσης, δηλαδή με την ομορφιά της καλοσύνης του, θα σώσει τους ανθρώπους. Στο σημείο αυτό το ιδανικό της ομορφιά σχετίζεται με την ιδέα του Χριστού.\nΟ Ντοστογιέφσκυ μέχρι το θάνατό του είχε ως αχώριστο σύντροφο το Ευαγγέλιο, το οποίο αποτέλεσε πηγή έμπνευσης για τα βιβλία του. Μέσα από το Ευαγγέλιο αντλούσε τα θέματά του και τους χαρακτήρες των ηρώων του. Μέσα στο Ευαγγέλιο βρήκε την αλήθεια, που δεν είναι άλλη από τον ίδιο το Χριστό. Τον Κύριο μας που είπε: «Εγώ ειμί η αλήθεια» (Ιωάν. 14,6) και «Γνώσεσθε την αλήθειαν και η αλήθεια ελευθερώσει υμάς» (Ιωάν. 8,32). Κατά το συγγραφέα: «δεν υπάρχει πιο αγαθό, πιο βαθύ και πιο τέλειο από το Χριστό. Κι αν ο Χριστός είναι το πιο βαθύ και τέλειο αγαθό, τότε δεν μπορεί παρά να είναι και η πιο μεγάλη αλήθεια, η απόλυτη αλήθεια. Γιατί στο Χριστό, ως Θεό, ταυτίζεται το απόλυτο αγαθό και η απόλυτη αλήθεια, όπως ταυτίζεται και η απόλυτη ομορφιά». Αυτή η ομορφιά του Χριστού είναι η σωτήρια θεία ομορφιά του σαρκωμένου Κυρίου, του προτύπου της τέλειας ηθικής ομορφιάς.\nΠεριοδικό «Κοινωνία», Δελτίο της «Πανελληνίου Ενώσεως Θεολόγων», Έτος ΜΔ΄, Ιούλιος – Σεπτέμβριος 2001, Τεύχος 3, σελ. 287-292\nΑναρτήθηκε από Areti Maurogianni στις 5:16 μ.μ. Δεν υπάρχουν σχόλια:\nΛόγος για την εν Χριστώ εσωτερική εργασία και τη μοναχική ζωή"\nΜε το σωτήριο βάπτισμα ντύθηκες το Χριστό(Γαλ. 3, 27)· με αυτό το θείο λουτρό απέβαλες την ακαθαρσία και έλαβες τη λαμπρότητα της πνευματικής χάρης και την ευγένεια πού είχε ο άνθρωπος όταν πλάστηκε. Αλλά τι έγινε; Ή μάλλον, τι έπαθε ο άνθρωπος από την απερισκεψία του; Επειδή αγάπησε τον κόσμο, αλλοίωσε τα θεϊκά χαρακτηριστικά. Επειδή στράφηκε στα πάθη της σάρκας, κακοποίησε τη θεία εικόνα. Το σκοτάδι των εμπαθών λογισμών θάμπωσε τον καθρέφτη της ψυχής στον οποίο εμφανίζεται ο νοητός ήλιος Χριστός. Εσύ όμως καθήλωσες την ψυχή σου με τον φόβο του Θεού.\nΚατάλαβες το σκοτάδι της ανωμαλίας του κόσμου. Συνειδητοποίησες το διασκορπισμό της διάνοιας που προξενούν οι κοσμικές μέριμνες. Είδες τον μάταιο περισπασμό που αντιμετωπίζουν οι άνθρωποι από την πολυτάραχη ζωή. Πληγώθηκες με το βέλος του έρωτα της ησυχίας. Ζήτησες την ειρήνη των λογισμών, επειδή εγκολπώθηκες το παράγγελμα: «Ζήτησε την ειρήνη και κυνήγησέ την»(Ψαλμ. 33, 15)· πόθησες την ανάπαυση που αυτή δίνει, επειδή άκουσες το λόγο: «Ξαναγύρισε ψυχή μου στην ανάπαυσή σου(Ψαλμ. 114, 7)». Για όλα αυτά, αναλογίστηκες να ξανακερδίσεις την ευγένεια που έλαβες κατά χάρη με το βάπτισμα, αλλά την έχασες θεληματικά από τα πάθη σου ζώντας στον κόσμο.\nΈτσι λοιπόν έκανες πράξη την αγαθή αυτή γνώμη με το να έρθεις στο ιερό φροντιστήριο, να φορέσεις τα σεμνά άμφια της μετάνοιας και να υποσχεθείς ολόψυχα την παραμονή σου στο μοναστήρι μέχρι θανάτου.\nΤώρα έκανες δεύτερη συμφωνία με το Θεό. Την πρώτη την έκανες κατά το βάπτισμα, με την είσοδο σου σ' αυτή τη ζωή· τη δεύτερη τώρα που σπεύδεις προς το τέλος αυτής της ζωής. Τότε σε προσέλαβε ο Χριστός με την ευσέβεια· τώρα προσκολλήθηκες στο Χριστό με τη μετάνοια.\nΕκεί βρήκες δωρεά· εδώ παραδέχτηκες ένα χρέος. Τότε, καθώς ήσουν νήπιο, δεν εννόησες το αξίωμα που σου δόθηκε, αν και όταν μεγάλωσες, κατάλαβες το μέγεθος της δωρεάς και έχεις στο στόμα σου χαλινάρι. Τώρα που έχεις τέλεια σκέψη, εννοείς βαθιά τι σημαίνει το ότι συντάχθηκες μ΄ Εκείνον. Πρόσεξε μην τυχόν παραβείς και αυτή την υπόσχεση και σαν αγγείο που έσπασε εντελώς, ριχθείς στο σκότος το εξώτερο, όπου είναι ο κλαυθμός και ο βρυγμός των οδόντων(Ματθ. 8, 12). Γιατί έξω από το δρόμο της μετάνοιας, δεν υπάρχει άλλος δρόμος που ξαναφέρνει στη σωτηρία.\nΆκουσε τι σου υπόσχεται ο Δαβίδ: « Έκανες καταφυγή σου τον Ύψιστο. Αφού λοιπόν επέλεξες την κατά Χριστόν ζωή με τις δυσκολίες της, δε θα σε πλησιάσουν πια τα κακά που απέκτησες από την κοσμική σου ζωή. Αφού αποφάσισες να μετανοείς, δε θα σε ακολουθήσει έρωτας χρημάτων, τρυφή, τιμή, καλλωπισμός, ακράτεια των αισθήσεων· δε θα παραμείνουν μπροστά σου παράνομοι, δηλαδή μετεωρισμοί της διάνοιας, αιχμαλωσία του νου, χαύνωση που προκαλούν οι αλλεπάλληλοι λογισμοί, και κάθε άλλη θεληματική εκτροπή και σύγχυση. Ούτε θα βρεθεί μπροστά σου αγάπη γονέων, αδελφών, συγγενών, φίλων και γνωστών· ούτε θα βρει τόπο σε σένα η άκαιρη και ανώφελη συνάντηση και συντροφιά μαζί τους.\nΑν αγαπήσεις την απάρνηση των παραπάνω με το σώμα σου και την ψυχή σου, δε θ΄ αγγίξει την ψυχή σου το μαστίγιο του πόνου, και το βέλος της λύπης δε θα πληγώσει την καρδιά σου, ούτε το πρόσωπό σου θα σκυθρωπάσει»(Ψαλμ. 90, 9-10 και 5, 5-6). Εκείνοι δηλαδή που απομακρύνθηκαν από τη φιλήδονη συνήθεια και απώθησαν τον εμπαθή δεσμό με όλα όσα είπαμε, αμβλύνουν τα κεντριά της λύπης. Γιατί ο Χριστός φανερώνεται στην ψυχή που αγωνίζεται και δίνει στην καρδιά ανέκφραστη χαρά, και την πνευματική χαρά δεν μπορεί ποτέ να την αναιρέσει κανένα από τα ευχάριστα ή δυσάρεστα του κόσμου. Μελέτες αγαθές και σωτήριες μνήμες και θεία διανοήματα και λόγοι σοφίας υπηρετούν τον αγωνιστή, και τον φυλάγουν σε όλους τους δρόμους των έργων που κάνει για το Θεό.\nΓι΄ αυτό και πατάει πάνω σε κάθε άλογη επιθυμία και αυθάδη θυμό σαν πάνω σε φίδια ασπίδα και βασιλίσκο, και καταπατεί την οργή σαν λιοντάρι και την ηδονή σαν δράκοντα(Ψαλμ. 90, 13). Και η αιτία τούτου είναι ότι, αφού απομάκρυνε κάθε ελπίδα του από τους ανθρώπους και τα πράγματα που είπαμε, την έδεσε στο Θεό και είναι πλούσιος σε γνώση Θεού και πάντοτε καλεί νοερά το Θεό να τον βοηθήσει. Όπως λέει και στη Γραφή: «Στήριξε την ελπίδα του σ΄ εμένα, γι΄ αυτό και θα τον σώσω· θα τον προφυλάξω, γιατί γνωρίζει το όνομά Μου. Όταν με φωνάξει, θα τον ακούσω, και όχι μόνο θα τον απαλλάξω από εκείνους που τον θλίβουν, αλλά και θα τον δοξάσω»(Ψαλμ. 90, 14-15).\nΒλέπεις τους αγώνες και τα ακόλουθα βραβεία όσων ασκούνται σύμφωνα με το θέλημα του Θεού; Προσπάθησε λοιπόν να κάνεις την κλήση πράξη. Και όπως μονώθηκες σωματικά κι απέβαλες και τα νοήματα των πραγμάτων και άλλαξες αμφίεση, γίνε και ξένος αποθέτοντας και τούς λόγους σου και τους συγγενείς σου. Γιατί αν δε σταματήσεις την περιπλάνηση στα εξωτερικά, δε θα ξεσηκωθείς εναντίον εκείνων που ενεδρεύουν μέσα σου. Αν δεν νικήσεις εκείνους πού σε πολεμούν με τα φανερά, δεν μπορείς να κατατροπώσεις τούς αόρατους εχθρούς. Όταν καταργήσεις τους εξωτερικούς πειρασμούς και αφήσεις τούς εσωτερικούς λογισμούς, τότε διεγείρεται ο νους για τα έργα και τούς λόγους του Πνεύματος. Και αντί να έχεις συναναστροφή με συγγενείς και φίλους, εκτελείς τις αρετές.\nΚαι αντί να ασχολείσαι με τα μάταια λόγια πού γεννά η κοσμική συναναστροφή, φωτίζει και συνετίζει την ψυχή η μελέτη και η φανέρωση των θεϊκών λόγων, που κινούνται μέσα στη διάνοια. Η απελευθέρωση των αισθήσεων γίνεται δέσμευση της ψυχής. Και η δέσμευση των αισθήσεων, χαρίζει ελευθερία στην ψυχή.\nΗ δύση του ηλίου φέρνει τη νύχτα. Και ο Χριστός αποχωρεί από την ψυχή και την κυριεύει το σκοτάδι των παθών και τα νοητά θηρία την κατασπαράζουν. Ανατέλλει ο αισθητός ήλιος και τα θηρία μαζεύονται στα σπήλαιά τους. Ανατέλλει και ο Χριστός στο στερέωμα της προσευχόμενης διάνοιας, και φεύγει και χάνεται κάθε κοσμική συνήθεια, η αγάπη της σάρκας περνά και ο νους βαδίζει στο έργο του, δηλαδή στη μελέτη των θείων, "ως το βράδυ"(Ψαλμ. 103, 23). Η έκφραση αυτή δε σημαίνει ότι η εργασία του πνευματικού νόμου περιορίζεται σε κάποιο χρονικό διάστημα ή ότι έχει ορισμένο μέτρο, αλλά ότι διαρκεί ώσπου να φτάσει το τέλος αυτής της ζωής, προκαλώντας την έξοδο της ψυχής από το σώμα. Αυτό ακριβώς φανέρωνε και ο προφήτης Δαβίδ με τα λόγια: «Πόσο αγάπησα το νόμο Σου, Κύριε! Είναι η μελέτη μου όλη την ημέρα»(Ψαλμ. 118, 97). Ημέρα εννοεί όλη τη διάρκεια της ζωής αυτής.\nΣταμάτησε λοιπόν τις εξωτερικές συναναστροφές και πάλεψε με τους εσωτερικούς λογισμούς, έως ότου βρεις τον τόπο της καθαρής προσευχής και τον οίκο όπου κατοικεί ο Χριστός, φωτίζοντας και γλυκαίνοντάς σε με την επίγνωση και την επίσκεψή Του, και κάνοντάς σε να θεωρείς χαρά τις θλίψεις για χάρη Του και να αποφεύγεις τις κοσμικές ηδονές όπως το κατάπικρο αψίνθιο.\nΟι άνεμοι σηκώνουν κύματα στη θάλασσα, και αν αυτοί δε σταματήσουν, δεν ησυχάζουν τα κύματα και δεν ημερεύει η θάλασσα. Και τα πνεύματα της πονηρίας ανακινούν μέσα στην ψυχή του αμελούς την ενθύμηση γονέων, αδελφών, συγγενών, γνωστών, συμποσίων, πανηγυριών, θεάτρων και όλες τις άλλες φαντασίες της ηδονής και του υποβάλλουν να τοποθετεί την ευτυχία στα μάτια, στη γλώσσα και στο σώμα. Έτσι και την ώρα εκείνη σπαταλάς μάταια, και στη συνέχεια την ώρα που μένεις μόνος μέσα στο κελί σου, την ξοδεύεις στην αναπόληση εκείνων που είδες και συζήτησες. Και έτσι περνά χωρίς προκοπή η ζωή του μοναχού, καθώς αποτυπώνουν τις μνήμες τους στη διάνοιά του οι κοσμικές ασχολίες, όπως τα πόδια του ανθρώπου αποτυπώνουν τα ίχνη τους πάνω στο χιόνι.\nΑν δίνομε τροφή στα θηρία, πότε θα τα θανατώσομε; Κι αν διαρκώς απασχολούμαστε με έργα και λογισμούς της άλογης φιλίας και συνήθειας, πότε θα νεκρώσουμε το φρόνημα της σάρκας; Πότε θα ζήσομε την κατά Χριστόν ζωή πού υποσχεθήκαμε; Τα ίχνη των ποδιών πάνω στο χιόνι ή διαλύονται όταν λάμψει ο ήλιος, ή όταν βρέξει, εξαφανίζονται. Και οι μνήμες που έχουν σκάφτει στη διάνοια, από τη φιλήδονη διάθεση και τις ανάλογες πράξεις, εξαφανίζονται όταν ανατέλλει ο ήλιος στην καρδιά, με την προσευχή και την κατανυκτική βροχή των δακρύων. Ο Μοναχός λοιπόν που δεν πράττει σύμφωνα με το λόγο, πότε θα εξαλείψει από τη διάνοιά του τις εμπαθείς μνήμες;\nΟι πρακτικές αρετές τελούνται με το σώμα, αν αφήσεις τη σχέση με τον κόσμο. Οι αγαθές μνήμες εντυπώνονται στην ψυχή και οι θεϊκοί λόγοι αναπαύονται σ΄ αυτήν, αν με συνεχείς προσευχές που αναπέμπονται με θερμή κατάνυξη από τη διάνοια, εξαλείψεις τις μνήμες των προηγουμένων σου πράξεων. Γιατί ο φωτισμός από την πίστη και τη μνήμη του Θεού και τη συντριβή της καρδιάς, αποξέουν σαν ξυράφι τις πονηρές μνήμες. Μιμήσου τη σοφία των μελισσών. Αυτές όταν αντιληφθούν το σμήνος των σφηκών να πετούν γύρω τους, παραμένουν μέσα στην κυψέλη και αποφεύγουν τη βλάβη από τους εχθρούς.\nΣφήκες να θεωρείς τις κοσμικές συναναστροφές, τις οποίες αποφεύγοντας με πολλή σπουδή, παράμενε μέσα στο κελί σου στο μοναστήρι. Και από εκεί πάλι να προσπαθείς να μπαίνεις στο εσωτερικότερο φρούριο της ψυχής, που είναι ο οίκος του Χριστού και εκεί αστράφτει αδιατάρακτη ειρήνη και χαρά και γαλήνη. Τα δώρα αυτά, σαν κάποιες ακτίνες τα εκπέμπει από τον εαυτό Του ο νοητός ήλιος Χριστός και με αυτά αμείβει την ψυχή που Τον υποδέχεται με πίστη και καλή ετοιμασία.\nΌταν λοιπόν κάθεσαι στο κελί σου, να μνημονεύεις το Θεό, ανυψώνοντας το νου σου απ΄ όλα και οδηγώντας τον άφωνο προς το Θεό, και να συγκεντρώνεις ενώπιον του Θεού όλη τη διάθεση της καρδιάς σου, προσκολλώμενος σ' Αυτόν με την αγάπη. Γιατί η μνήμη του Θεού είναι θεωρία του Θεού, ο οποίος έλκει την όραση και την επιθυμία του νου προς τον εαυτό Του και τον περιλάμπει με το φως Του. Όταν δηλαδή ο νους επιστρέφει στο Θεό, αφήνοντας όλες τις ειδοποιούς έννοιες των όντων, βλέπει χωρίς εικόνες και λαμπρύνει την όρασή του με την αγνωσία αυτή που υπερβαίνει κάθε γνώση, λόγω του ότι η θεία δόξα είναι απρόσιτη. Και ενώ δε γνωρίζει, αφού το βλεπόμενο είναι ακατάληπτο, γνωρίζει ωστόσο επειδή βλέπει την αλήθεια του κυρίως Όντος, του μόνου που έχει το είναι που υπερβαίνει κάθε είναι. Και με την πλούσια αγαθότητα που αναβλύζει από εκεί, τρέφοντας τον έρωτά του και ικανοποιώντας πλήρως την κινητικότητά του, αξιώνεται την χωρίς τέλος μακάρια ανάπαυση. Αυτά είναι τα γνωρίσματα της ορθής μνήμης του Θεού.\nΠροσευχή τώρα είναι διάλογος της διάνοιας με τον Κύριο. Ο διάλογος αυτός μεταφέρει λόγια δεήσεως στο Θεό, με ολοκληρωτική προσήλωση του νου προς Αυτόν. Γιατί όταν η διάνοια επικαλείται συνεχώς το όνομα του Κυρίου και ο νους προσέχει με ενάργεια στην επίκληση του θείου ονόματος, έρχεται το φως της γνώσεως του Θεού κι επισκιάζει σαν φωτεινή νεφέλη ολόκληρη την ψυχή. Την ορθή μνήμη του Θεού ακολουθεί η αγάπη και η χαρά, όπως λέει ο Ψαλμωδός: «Θυμήθηκα το Θεό και γέμισα ευφροσύνη»(Ψαλμ. 76, 4). Την καθαρή προσευχή ακολουθεί η γνώση και η κατάνυξη, όπως λέει ο ίδιος: « Όποια μέρα θα σε επικαλεστώ, ιδού, γνωρίζω ότι εσύ είσαι ο Θεός μου»(Ψαλμ. 55, 10), και: «Θυσία πού αρέσει στο Θεό είναι το συντετριμμένο πνεύμα»(Ψαλμ. 50, 19).\nΌταν ο νους και η διάνοια στέκονται μπροστά στο Θεό με ενεργό προσήλωση και θερμή δέηση, τότε ακολουθεί και η κατάνυξη της ψυχής. Κι όταν ο νους, ο λόγος και το πνεύμα προσπίπτουν στο Θεό, ο νους με την προσοχή, ο λόγος με την επίκληση και το πνεύμα με την κατάνυξη και την αγάπη, τότε όλος ο εσωτερικός άνθρωπος προσφέρει λατρεία στον Κύριο, σύμφωνα με την εντολή: «Θ΄ αγαπήσεις τον Κύριο, το Θεό σου, με όλη την καρδιά σου»(Δευτ. 6, 5).\nΈτσι, η διάνοια λέει από συνήθεια τα λόγια, ο νους όμως απομακρύνεται από τη γνώση του Θεού. Γι΄ αυτό και η ψυχή φαίνεται τότε ότι ούτε εννοεί, ούτε έχει διάθεση, επειδή ο νους διασκορπίζεται σε κάποιες φαντασίες και απασχολείται σ΄ εκείνα που τον ξεγελούν ή σ΄ εκείνα που επιθυμεί. Γιατί όταν δεν υπάρχει γνώση της προσευχής και ο δεόμενος δεν παραστέκεται μπροστά σ΄ Αυτόν που παρέχει παρηγοριά, πώς θα γλυκαθεί η ψυχή; Πώς θα ευφρανθεί η καρδιά που υποκρίνεται ότι προσεύχεται, αλλά δεν ενδιαφέρεται για αληθινή προσευχή; Θα ευφρανθεί η καρδιά όσων ζητούν τον Κύριο(Ψαλμ. 104, 3). Ζητεί τον Κύριο εκείνος που με ολόκληρη τη διάνοια και θερμή διάθεση πέφτει εμπρός στο Θεό και απομακρύνει κάθε νόημα του κόσμου για χάρη της γνώσεως και της αγάπης του Θεού, που πηγάζουν από την συνεχή και καθαρή προσευχή.\nΓια να διασαφηνίσω τη θεωρία που γεννιέται στο νου κατά τη μνήμη του Θεού, και την αξία της διάνοιας κατά την καθαρή προσευχή, θα καταφύγω σε παρομοίωση με το σωματικό μάτι και τη γλώσσα. Ό,τι είναι δηλαδή η κόρη για το μάτι και η προφορά του λόγου για τη γλώσσα, το ίδιο είναι η μνήμη για το νου και η προσευχή για τη διάνοια. Όπως το μάτι όταν δει κάποιο ορατό δε λέει τίποτε, αλλά με την πείρα της οράσεως δέχεται τη γνώση του βλεπομένου, έτσι και ο νους, καθώς μέσω της μνήμης παραδίδεται ερωτικά στο Θεό με την προσκόλληση της διάπυρης διαθέσεως και με τη σιγή της ολότελα απλής νοήσεως, καταφωτίζεται από τη θεία έλλαμψη, λαμβάνοντας αρραβώνα της μέλλουσας λαμπρότητας.\nΚαι πάλι, όπως η γλώσσα, με τα λόγια που λέει, φανερώνει στον ακροατή την αθέατη θέληση του νου, έτσι και η διάνοια, όταν απαγγέλλει τα σύντομα λόγια της προσευχής με θέρμη και χωρίς διακοπή, παρουσιάζει στον παντογνώστη Θεό την αίτηση της ψυχής. Και με την παραμονή στην προσευχή και με την επίμονη συντριβή της καρδιάς, ανοίγουν τα φιλάνθρωπα σπλάχνα του Κυρίου που είναι γεμάτος συμπάθεια, και ο προσευχόμενος δέχεται πλούσια τη σωτηρία, όπως λέει και ο Ψαλμωδός: « Ο Θεός δε θα απορρίψει την καρδιά που έχει συντριβεί και ταπεινωθεί»(Ψαλμ. 50, 19).\nΘα σε χειραγωγήσει στην καθαρή προσευχή και εκείνο που γίνεται με τον επίγειο βασιλιά. Όταν δηλαδή παρουσιαστείς στο βασιλιά, και σωματικά είσαι μπροστά του και με τη γλώσσα τον ικετεύεις και με τα μάτια τον ατενίζεις, κι έτσι προσελκύεις την ευμένειά του. Αυτό κάνε κι εσύ, είτε στη σύναξη της εκκλησίας, είτε μόνος στο δωμάτιό σου. Όταν δηλαδή συνάγεστε στο όνομα του Κυρίου με τους αδελφούς για την ακολουθία, όπως παρίστασαι με το σώμα και προσφέρεις με τη γλώσσα σου στον Κύριο την ψαλμωδία, έτσι να έχεις και το νου σου προσηλωμένο στα λόγια και στο Θεό και να γνωρίζει με ποιον συνομιλεί και ποιον πλησιάζει. Γιατί όταν η διάνοια παραδίδεται με ζέση και καθαρότητα στην προσευχή, τότε η καρδιά αξιώνεται να απολαύσει αναφαίρετη χαρά και ανέκφραστη ειρήνη. Και πάλι όταν παραμένεις μόνος στο δωμάτιό σου, μην αφήνεις την προσευχή από τη διάνοιά σου, με νήψη του νου και συντριβή του πνεύματος· και με τη νήψη θα σε επισκιάσει η θεωρία, η γνώση θα κατασκηνώσει μέσα σου με την προσευχή και η σοφία θα αναπαυτεί εντός σου με την κατάνυξη, εξορίζοντας την άλογη ηδονή και εγκαθιστώντας τη θεία αγάπη.\nΠίστεψέ με, σου λέω αλήθεια· αν σε όλη σου την πνευματική εργασία αποκτήσεις αχώριστη την μητέρα των καλών, την προσευχή, αυτή δε θα νυστάξει ώσπου να σου δείξει τον θείο νυμφώνα, να σε οδηγήσει μέσα και να σε γεμίσει ανείπωτη δόξα και ευφροσύνη. Γιατί αυτή αφαιρεί όλα τα εμπόδια, εξομαλύνει το δρόμο της αρετής και τον κάνει εύκολο σ' εκείνον που τη ζητεί.\nΠρόσεξε τώρα τον τρόπο της προσευχής της διάνοιας. Η συνομιλία με το Θεό αφανίζει τους εμπαθείς λογισμούς. Η ανάταση του νου στο Θεό φυγαδεύει τις έννοιες του κόσμου. Η κατάνυξη της ψυχής απομακρύνει τη φιλία της σάρκας. Και τότε φανερώνεται η προσευχή, από την ασίγητη απαγγελία του θείου ονόματος, ότι είναι συμφωνία και ένωση του νου, του λόγου και της ψυχής. « Όπου είναι -λέει ο Κύριος-, δύο ή τρεις συναγμένοι στο όνομά μου, εκεί είμαι κι εγώ ανάμεσά τους»(Ματθ. 18, 20). Έτσι λοιπόν η προσευχή, ανακαλώντας τις δυνάμεις της ψυχής από το διασκορπισμό που προκαλούν σ' αυτές τα πάθη, τις συνδέει μεταξύ τους· και συνδέοντας τότε μαζί της την τριμερή ψυχή, τη συμφιλιώνει με τον ένα τρισυπόστατο Θεό. Πρώτα, δηλαδή, με τους τρόπους της αρετής αφαιρεί από την ψυχή την ασχήμια της αμαρτίας· έπειτα, αφού ξαναζωγραφίσει στην ψυχή το κάλλος των θείων χαρακτήρων με την αγία γνώση που δίνει, την παρουσιάζει στο Θεό. Και η ψυχή παρευθύς γνωρίζει τον Ποιητή της, όπως λέει ο Ψαλμωδός: « Όποια μέρα σε επικαλεστώ, ιδού, γνωρίζω ότι εσύ είσαι ο Θεός μου»(Ψαλμ. 55, 10)· και αυτή, γνωρίζεται από το Θεό. Γιατί ο Κύριος γνωρίζει τους δικούς Του(Β΄ Τιμ. 2, 19).\nΤον γνωρίζει, γιατί έχει μέσα της καθαρή την εικόνα Του, και κάθε εικόνα αναφέρεται στο πρωτότυπο· και γνωρίζεται από Αυτόν για την ομοίωσή της με Αυτόν λόγω των αρετών, με τις οποίες και γνώση Θεού έχει, και γνωρίζεται από το Θεό.\nΕκείνος που ζητάει την εύνοια του βασιλιά, μεταχειρίζεται τρεις τρόπους: ή απευθύνει λόγους ικεσίας, ή στέκεται σιωπώντας, ή πέφτει στα πόδια εκείνου που μπορεί να τον βοηθήσει. Έτσι και η καθαρή προσευχή, συναπτόμενη με το νου, το λόγο και το πνεύμα, με το λόγο επικαλείται το θείο όνομα, με το νου ατενίζει σταθερά τον παρακαλούμενο Θεό, ενώ με το πνεύμα εκδηλώνει την κατάνυξη, την ταπείνωση και την αγάπη. Και έτσι εξευμενίζει την άναρχη Τριάδα, τον Πατέρα και τον Υιό και το Άγιο Πνεύμα, τον ένα Θεό.\nΌπως η ποικιλία των φαγητών ανοίγει την όρεξη να τα δοκιμάσει κανείς, έτσι και οι διάφορες έννοιες των αρετών ξυπνούν την κινητικότητα του νου. Γι΄ αυτό, βαδίζοντας το δρόμο της διάνοιας, να διαλέγεις τα λόγια της προσευχής και ν΄ απευθύνεσαι στον Κύριο με αδιάκοπες φωνές χωρίς να αποθαρρύνεσαι· να δέεσαι συνεχώς μιμούμενος την αναίδεια της χήρας που πέτυχε να κάμψει τον αμείλικτο δικαστή. Τότε βαδίζεις σύμφωνα με τις επιταγές του Πνεύματος(Γαλ. 5, 16)· δεν προσέχεις τις σαρκικές επιθυμίες και δε διακόπτεις με κοσμικούς λογισμούς τη συνέχεια της προσευχής, αλλά γίνεσαι ναός του Θεού καθώς Τον υμνείς απερίσπαστος. Όταν ασκείς έτσι την κατά διάνοια προσευχή, αξιώνεσαι να φτάνεις και στη μνήμη του Θεού και να εισέρχεσαι στα άδυτα του νου και να κατοπτεύεις τον Αόρατο με μυστικές θεωρίες και μόνος να λατρεύεις στη μόνωση μόνο το Θεό πλημμυρίζοντας από γνώση μαζί με αγάπη.\nΌταν λοιπόν δεις να σε κυριεύει χαύνωση στην προσευχή, τότε να μεταχειρίζεσαι βιβλίο, και διαβάζοντας προσεκτικά, να δέχεσαι μέσα σου τη γνώση. Μην προσπερνάς βιαστικά τα λόγια, αλλά να τα στοχάζεσαι βαθιά και να θησαυρίζεις το νόημά τους. Ύστερα να αναλογίζεσαι όσα διάβασες, ώστε με τη μελέτη αυτή να τα κατανοείς, να γλυκαίνεται η διάνοιά σου και να σου μένουν αλησμόνητα. Κι έτσι ν΄ αναρρίπτεται ο ζήλος σου για τα θεία διανοήματα, σύμφωνα με το ρητό: «Κατά τη μελέτη μου θ΄ ανάψει μέσα μου φωτιά»(Ψαλμ. 38, 4). Όπως η τροφή με τη μάσηση ευχαριστεί τη γεύση, έτσι και τα θεία λόγια, όταν στρέφονται μέσα στην ψυχή, τρέφουν και κατευφραίνουν τη διάνοια, όπως λέει και ο Ψαλμωδός: «Πόσο γλυκά είναι τα λόγια Σου στο λάρυγγά μου!»(Ψαλμ. 118, 103). Ν΄ αποστηθίζεις και λόγια του Ευαγγελίου και αποφθέγματα των μακαρίων Πατέρων και να ερευνάς τους βίους τους, για να τα έχεις μελέτημά σου κατά τις νύχτες· ώστε όταν η διάνοιά σου κουραστεί από την προσευχή, να την ανανεώνεις με την ανάγνωση και τη μελέτη των θείων λόγων και να την κάνεις προθυμότερη στην προσευχή. Επίσης να χρησιμοποιείς την ψαλμωδία, αλλά με φωνή πολύ σιγανή και με παρακολούθηση από το νου, δίχως να ανέχεσαι ν΄ αφήσεις κάποιο λόγο να περάσει χωρίς να τον εννοήσεις.\nΚι αν ποτέ κάτι διαφύγει την προσοχή σου, επανάλαβε το στίχο, όσες φορές χρειαστεί, μέχρις ότου κάνεις το νου σου να παρακολουθεί τα λεγόμενα. Γιατί ο νους έχει τη δύναμη και να ψάλλει με το στόμα, και το Θεό να μνημονεύει. Και αυτό διδάξου το από τη φυσική πείρα. Όπως δηλαδή εκείνος που βρίσκεται και συνομιλεί με κάποιον, τον βλέπει ταυτόχρονα και με τα μάτια του, έτσι κι εκείνος που ψάλλει με τα χείλη μπορεί συνάμα και να ατενίζει με τη μνήμη το Θεό. Τις γονυκλισίες μη τις αφήνεις, γιατί με το γονάτισμα εικονίζεται η πτώση της αμαρτίας και γίνεται ένα είδος εξομολογήσεως, ενώ με την ανόρθωση υποδηλώνεται η μετάνοια και συμβολίζεται η υπόσχεση για ενάρετο βίο. Κάθε γονυκλισία να γίνεται με τη νοερή επίκληση του Χριστού, ώστε πέφτοντας μπροστά στον Κύριο με την ψυχή και με το σώμα, να κάνεις ευδιάλλακτο το Θεό των ψυχών και των σωμάτων.\nΑν, τέλος, απασχολήσεις και τα χέρια σου με κάποιο έργο αθόρυβο μαζί με την κατά διάνοια προσευχή, για να αποκρούεις τον ύπνο και τη ραθυμία, και τούτο συμβάλλει στον ασκητικό αγώνα.\nΌλες αυτές οι εργασίες, όταν γίνονται μαζί με την προσευχή, ακονίζουν το νου, εξορίζουν την ακηδία, κάνουν πιο ζωηρή την ψυχή και το νου οξύτερο και θερμότερο στην απασχόλησή του με την κατά διάνοιαν εργασία.\nΌταν χτυπήσει το τάλαντο, βγες από το κελί σου, έχοντας τα σωματικά μάτια στραμμένα στη γη και τη διάνοια στερεωμένη στη μνήμη του Θεού. Αφού μπεις στην εκκλησία και πάρεις τη θέση σου στο χορό, μήτε να αργολογείς με τον διπλανό σου Μοναχό, μήτε να μετεωρίζεσαι με το νου σε ματαιότητες. Αλλά ν΄ ασφαλίζεις τη γλώσσα σου με μόνη την ψαλμωδία και τη διάνοιά σου με την προσευχή. Όταν γίνει απόλυση, πήγαινε στο δωμάτιό σου και άρχισε τον κανόνα που σου έχει οριστεί.\nΌταν πας στην τράπεζα, μην παρατηρείς γύρω τις μερίδες των αδελφών, μήτε να αφήνεις την ψυχή σου σε διάφορες υποψίες όχι καλές. Να βλέπεις και να τρως εκείνα που έβαλαν εμπρός σου, δίνοντας στο στόμα την τροφή, στην ακοή την ακρόαση των αναγνωσμάτων και στην ψυχή σου την προσευχή. Έτσι θα τρέφεσαι σωματικά και πνευματικά και θα δοξολογείς ολοκληρωμένα Αυτόν που σου παρέχει πλούσια τα αγαθά της επιθυμίας σου. Από εκεί αφού σηκωθείς με σεμνότητα και σιωπή, πήγαινε στο κελί σου και σαν εργατική μέλισσα να επιδοθείς στην εργασία των αρετών.\nΌταν εκτελείς μια διακονία μαζί με τους αδελφούς, να εργάζονται τα χέρια σου, τα χείλη να σιωπούν και ο νους να μνημονεύει το Θεό. Και αν κανένας αρχίσει να αργολογεί, για να διακόψεις αυτή την αταξία σήκω και βάλε μετάνοια.\nΈτσι, καθώς οι λογισμοί βρίσκουν τη διάνοια ελεύθερη από τα πάθη με τη συνεχή και την κατανυκτική προσευχή, τρέπονται σε φυγή ντροπιασμένοι. Όταν ο αγωνιστής προσπαθεί με την προσευχή να ανακόπτει τούς λογισμούς πού τον ταράζουν, τούς ανακόπτει για λίγο και εμποδίζει τα ποικίλα νοήματά τους καθώς παλεύει και αντιπολεμά· δε λυτρώνεται όμως τελείως, γιατί αποδέχεται τις αιτίες των λογισμών πού τον ενοχλούν, δηλαδή τη σωματική ανάπαυση και την επιθυμία των κοσμικών τιμών, και γι΄ αυτές τις αιτίες δε σπεύδει στην εξομολόγηση. Έτσι δεν έχει ειρήνη, αφού κατέχει αυτά πού ανήκουν δικαιωματικά στους εχθρούς. Ποιος είναι εκείνος πού κατέχει ξένα σκεύη και δεν του τα ζητούν οι ιδιοκτήτες τους; Και ποιος, πού δεν αποδίδει όταν του ζητούν εκείνα πού κακώς κατέχει, ελευθερώνεται από τούς αντιδίκους του; Όταν όμως ο αγωνιζόμενος, ενισχυμένος από τη μνήμη του Θεού, αγαπήσει την εξουθένωση και την κακοπάθεια της σάρκας και προχωρήσει χωρίς να ντρέπεται στην εξομολόγηση των λογισμών του, αμέσως οι εχθροί αναχωρούν και η διάνοια ελευθερωμένη εξασφαλίζει αδιάκοπη τη συνέχεια της προσευχής και τη μελέτη των θείων.\nΚάθε υπόνοια πού δημιουργείται στην καρδιά σου εναντίον κάποιου, να την απορρίπτεις τελείως, γιατί καταλύει την αγάπη και την ειρήνη. Κάθε συμφορά πού σου έρχεται απ΄ έξω, να τη δέχεσαι με γενναιότητα, γιατί προξενεί τη σωτήρια υπομονή, την υπομονή πού χαρίζει τη διαμονή και την ανάπαυση στους ουρανούς. Όταν έτσι περνάς τις ημέρες σου, θα ζήσεις την παρούσα ζωή με καλή διάθεση, καθώς θα σε ευφραίνουν οι μακάριες ελπίδες, ενώ κατά το θάνατό σου θα μετατεθείς από τα εδώ με παρρησία και θα μεταβείς στους τόπους της αναπαύσεως, τούς οποίους σου ετοίμασε ο Κύριος, ως ανταπόδοση των εδώ κόπων σου, για να συμβασιλεύσεις με Αυτόν.\nΔημήτριος ΤσελεγγίδηςΗ υποδομή της Χριστιανικής μας ταυτότητας, υπόθεση ζωής!\nΗ ΝΕΑ ΕΝ ΧΡΙΣΤΩ ΖΩΗ ΤΟΥ ΠΝΕΥΜΑΤΙΚΑ ΑΝΑΓΕΝΝΗΜΕΝΟΥ ΧΡΙΣΤΙΑΝΟΥ\nΑς δούμε ποιο περιεχόμενο δίνει ο Απ. Παύλος στην νέα πνευματική ζωή των χριστιανών, και πώς αυτή επηρεάζει τις σχέσεις τους με τους άλλους σε προσωπικό, οικογενειακό και κοινωνικό επίπεδο, όπως περιγράφεται στην προς Κολοσσαείς επιστολή, 3,1-4,6: ”ει ουν συνηγέρθητε τω Χριστώ, τα άνω ζητείτε, ου ο Χριστός εστίν εν δεξιά του Θεού καθήμενος. Τα άνω άνω φρονείτε, μη τα επί της γης. Απεθάνετε γαρ και η ζωή υμών κέκρυπται συν τω Χριστώ εν τω Θεώ. Όταν ο Χριστός φανερωθή, η ζωή ημών, τότε και υμείς συν αυτώ φανερωθήσεσθε εν δόξη”.\nΟ πιστός που ακολουθεί συνειδητά τον Χριστό δεν μπορεί στην ζωή του να επηρεάζεται από τις αντιλήψεις του κόσμου, τα διάφορα φιλοσοφικά, ιδεολογικά και ηθικά ρεύματα , αφού οι χριστιανοί έχουν θέσει κέντρο και άξονα της ζωής τους τον Χριστό. Γι’ αυτούς όλα τα προηγούμενα έχουν πεθάνει. Τώρα πλέον ζουν και αναπνέουν θα λέγαμε για τον Χριστό, ο οποίος βρίσκεται πλέον αναληφθείς εν δόξη στα δεξιά του Θεού Πατρός. Το φρόνημα, οι σκέψεις, η διάθεση των χριστιανών οφείλουν να είναι στραμμένα στον ουρανό, όπου βρίσκεται ο δοξασμένος Χριστός. Η καινούργια ζωή των χριστιανών αρχίζει με το βάπτισμα και βιώνεται ως πραγματικότητα και πίστη μέσα από την ζωή της Εκκλησίας, βιώνεται συν Χριστώ και εντός της Εκκλησίας, κάτι που για τους πολλούς τους εκτός Εκκλησίας αποτελεί κάτι παράδοξο, μυστηριακό, ίσως και μία κρυμμένη πνευματικότητα ακατανόητη για τους κοσμικούς. Η ταπεινή ζωή των χριστιανών θα φανερωθεί πως στην πραγματικότητα αποτελεί μία μεγαλειώδη και ένδοξη επιλογή τρόπου ζωής, που πρόκειται να φανερωθεί σε όλες της τις διαστάσεις όταν ο Χριστός φανερωθή στην Δευτέρα Παρουσία ως ένδοξος Βασιλιάς και Κριτής του κόσμου. Εδώ ο Παύλος θέλει να στρέψει την σκέψη των χριστιανών των Κολοσσών στα έσχατα και να τους ενδυναμώσει στην πίστη ότι οι τωρινές αντιλήψεις του κόσμου που μπορεί να φαίνονται ελκυστικές, δεν έχουν τίποτε από την δόξα και την λάμψη της μέλλουσας παρουσίας του Χριστού όπου τότε όλοι οι άνθρωποι θα αντιληφθούν το μεγαλείο της πίστης, και θα καταλάβουν γιατί οι χριστιανοί έχουν επιλέξει να ζουν έτσι, μέσα στον κόσμο αλλά αποξενωμένοι από τις κοσμοθεωρίες και τις αντιλήψεις του κοσμικού τρόπου ζωής, του σύντομου και περιορισμένου που δεν έχει καμία αξία εμπρός στην ζωή της αιωνιότητας που υπόσχεται ο Χριστός.\n”Νεκρώσατε ουν τα μέλη τα επί της γης, πορνείαν ακαθαρσίαν πάθος επιθυμίαν κακήν, και την πλεονεξίαν, ήτις εστίν ειδωλολατρία, δι’ ά έρχεται η οργή του Θεού [επί τους υιούς της απειθίας]. Εν οις και υμείς περιεπατήσατέ ποτε, ότε εζήτε εν τούτοις. Νυνί δε απόθεσθε και υμείς τα πάντα, οργήν, θυμόν, κακίαν, βλασφημίαν, αισχρολογίαν εκ του στόματος υμών. Μη ψεύδεσθε εις αλλήλους, απεκδυσάμενοι τον παλαιόν άνθρωπον συν ταις πράξεσιν αυτού και ενδυσάμενοι τον νέον τον ανακαινούμενον εις επίγνωσιν κατ’ εικόνα του κτίσαντος αυτόν, όπου ουκ ένι Έλλην και Ιουδαίος, περιτομή και ακροβυστία, βάρβαρος, Σκύθης, δούλος, ελεύθερος, αλλά τα πάντα και εν πάσιν Χριστός”\nΣτην νέα κατάσταση που βρίσκεται ο πιστός, ο οποίος νεκρώθηκε ως προς τον παλαιό τρόπο ζωής και αναγεννήθηκε σε μία νέα ζωή με τον Χριστό αφ’ ότου βαπτίσθηκε, δεν μπορεί πλέον να έχει σχέση με την αμαρτία. Σε αυτό ο Παύλος είναι ξεκάθαρος., και για να το τονίσει χρησιμοποιεί μία σειρά από προστακτικές: νεκρώσατε, αποθέσθε, μη ψεύδεσθε. Θέλει να τονίσει την επιτακτικότητα και την αναγκαιότητα ο πιστός που εντός Εκκλησίας ήδη γεύεται τα αγαθά της βασιλείας του Θεού ζώντας μία συνειδητή και μυστηριακή εκκλησιαστική ζωή σε ενότητα με τον Χριστό και τα άλλα μέλη της Εκκλησίας, να αγωνισθεί σκληρά ώστε να μην παρασυρθεί από την επίδραση που τυχόν εξασκεί πάνω του η ενθύμιση των αμαρτωλών συνηθειών του κόσμου, και επιστρέψει στην παλιά του ζωή. Αφού στον Σταυρό ο Χριστός νίκησε τις δυνάμεις του κακού και της αμαρτίας για να προσφέρει στον άνθρωπο την σωτηρία, ο πιστός προτρέπεται να ζει κατά Χριστόν, μία ζωή καθαρή, αγνή, χωρίς αμαρτία για να επιτύχει την σωτηρία που προσφέρει ο Χριστός και να μην χάσει την σωστή πορεία.\nΚαι σε άλλες επιστολές ο Παύλος επισημαίνει την υποχρέωση του πιστού για συνεχή αγώνα κατά της αμαρτίας. Λ.χ. στην Ρωμαίους 6,2 και 12-13 γράφει: ”απεθάνομεν τη αμαρτία…μη ουν βασιλευέτω η αμαρτία εν τω θνητώ υμών σώματι εις το υπακούειν ταις επιθυμίαις αυτού, μηδέ παριστάνετε τα μέλη υμών όπλα αδικίας τη αμαρτία”– πρβλ. Α’ Κορ. 5,7, Β’ Κορ. 5,17, Γαλ. 5,13-16, Εφες. 4,22-24. Στους Κολοσσαείς ο Παύλος συνιστά να δείξουν έμπρακτα με την ηθική τους διαγωγή την νέα εν Χριστώ ζωή: ”νεκρώσατε τα μέλη σας επί της γης, κάθε πορνεία, ακαθαρσία, πάθος, επιθυμία κακή και πλεονεξία, που είναι ειδωλολατρεία”. Οι χριστιανοί ως μέλη του σώματος του Χριστού και της Εκκλησίας οφείλουν να νεκρώσουν τα σωματικά τους μέλη, δηλ. όλες τις σωματικές εκδηλώσεις που φανερώνουν τον ”παλαιό άνθρωπο” της αμαρτίας. Ο Παύλος ακολούθως δηλώνει ποιες είναι οι αμαρτίες αυτές, πορνεία, ακαθαρσία, πάθος, επιθυμία κακή, πλεονεξία. Η πορνεία και η ακαθαρσία δηλώνουν την ανηθικότητα που προέρχεται από την παράνομη σχέση δύο ανθρώπων. Οι συχνές αναφορές του Απ. Παύλου καθώς και των άλλων συγγραφέων της Κ.Δ. σε αυτές τις αμαρτωλές εκδηλώσεις δικαιολογείται από την υπερβολική έκλυση των ηθών του ειδωλολατρικού κόσμου, έναντι του οποίου τονίζεται με έμφαση το περιεχόμενο της νέας εν Χριστώ ζωής, μίας νέας ζωής ηθικής αγνότητας και συνεχούς εξαγιασμού. Με την λέξη πάθος δηλώνονται οι αμαρτωλές εκδηλώσεις που καθιστούν τον άνθρωπο εξαρτημένο και δούλο της αμαρτίας. Η έκφραση ” επιθυμία κακή” σημαίνει κάθε επιθυμία που κατευθύνεται από την αμαρτία και οδηγεί σε ανυπακοή και απομάκρυνση από τον Θεό (πρβλ. Γαλ. 5,16, ”επιθυμία σαρκός”). Τέλος, η πλεονεξία που ταυτίζεται με την ειδωλολατρία , αφού απομακρύνει την καρδιά του ανθρώπου από τον Θεό και την οδηγεί σε ψεύτικα υποκατάστατα, σε υλικά αποκτήματα και απολαύσεις που δίνουν την ψευδαίσθηση της ασφάλειας και της ευτυχίας, ενώ η μόνη αληθινή ευτυχία και ασφάλεια είναι η πίστη στον Θεό και η χριστιανική ζωή.\nΟι αμαρτωλές εκδηλώσεις που αναφέρει ο Παύλος επιφέρουν την οργή του Θεού ‘επί τους υιούς της απειθείας”, σε όσους εξακολουθούν να μην υπακούουν και να τηρούν τον νόμο του Θεού, που αργά ή γρήγορα θα επέλθει. Ο Παύλος υπενθυμίζει στους αναγνώστες του ότι και αυτοί ακολουθούσαν τον ίδιο αμαρτωλό τρόπο ζωής, πριν γνωρίζουν και πιστεύσουν στον Χριστό (στ. 7 ”εν οις και υμείς περιπατήσατέ ποτε, ότε εζήτε εν τούτοις”). Παράλληλα όμως κάνει την σύγκριση με τον πρότερο αμαρτωλό τρόπο ζωής σε σχέση με την ”νυν” κατάσταση της νέας εν Χριστώ ζωής που έχει αφήσει πίσω της τις κακές συνήθειες: ” απόθεσθε και υμείς τα πάντα”, δηλ. ”οργήν, θυμόν, κακίαν, βλασφημίαν, αισχρολογίαν εκ του στόματος υμών”.\nΜέσα στην εκκλησία και σε πνευματικά αναγεννημένους πιστούς δεν ταιριάζουν τέτοιες συμπεριφορές, κακία, δηλ. η πονηρή και κακοπροαίρετη συμπεριφορά, βλασφημία, δηλ. η ψευδής κακολογία, και η αισχρολογία του στόματος που εκφέρει άσεμνους και πονηρούς λόγους. Προπάντων δεν είναι δυνατόν να υπάρχει σε ανθρώπους που βρήκαν την αλήθεια της πίστεως, να υπάρχει το ψεύδος: ”μη ψεύδεσθε εις αλλήλους, απεκδυσάμενοι τον παλαιόν άνθρωπον συν ταις πράξεσιν αυτού και ενδυσάμενοι τον νέον τον ανακαινούμενον εις επίγνωσιν κατ’ εικόνα του κτίσαντος αυτόν”. Η ριζική αλλαγή και μεταμόρφωση που επέρχεται στην ζωή του πιστού μετά το βάπτισμα και την χριστιανική ζωή τονίζεται πολύ παραστατικά με την εικόνα του ανθρώπου που αποδύεται, βγάζει από πάνω του σαν παλαιό ένδυμα κάθε αμαρτωλή συμπεριφορά του παρελθόντος, και ενδύεται μία νέα ζωή, καινούργια, στην οποία τον έχει καλέσει ο Χριστός. Σε αυτήν την νέα ζωή της πίστεως υπό την επίδραση της θείας χάριτος ο ”καινός άνθρωπος” (Εφεσ. 4,2) κυριαρχείται από το πνεύμα του Θεού και όχι από την επιθυμία της σαρκός. Ο αναγεννημένος πιστός, ”ο έσω ημών άνθρωπος ανακαινούται ημέρα και ημέρα” (Β’ Κορ. 4,16), καθώς βιώνει την εν Χριστώ αγιοπνευματική ζωή, ώστε κάθε μέρα που περνάει να μεταμορφώνεται ολόκληρος, να διαπλάθεται ο χαρακτήρας, η διάνοια, οι πράξεις σύμφωνα με το πρότυπο του Χριστού, να ανακαλύπτει την χαμένη ”κατ’ εικόνα” διάσταση της αρχικής δημιουργίας των πρωτοπλάστων στον Παράδεισο.\nΗ πορεία του ανθρώπου να πλησιάσει και να μιμηθεί τον Χριστό σε όλες τις εκδηλώσεις του βίου του σημαίνει την πνευματική προσπάθεια να αναγεννηθεί ριζικά ο άνθρωπος ώστε να φθάσει σε πλήρη επίγνωση του θελήματος του Θεού, να ζει καθημερινά την ζωή του ευαγγελίου, σε αντίθεση με τον παλαιό άνθρωπο, που μην έχοντας γνωρίσει τον Χριστό ζούσε στην πλάνη και το σκοτάδι της αμαρτίας ( ”μηκέτι υμάς περιπατείν καθώς και τα έθνη περιπατεί εν ματαιότητι του νοός αυτών, εσκοτισμένοι τη διανοία..διά την άγνοιαν την ούσαν εν αυτοίς”– Εφες. 4,17-18).\nΜέσα στην νέα πραγματικότητα της χριστιανικής πίστεως καταργούνται κάθε είδους κοσμικές, εθνικές, κοινωνικές και φυλετικές διακρίσεις. Διότι υπάρχει ένας ισχυρός σύνδεσμος που ενώνει όλους τους ανθρώπους, ανώτερος από κάθε άλλο ανθρώπινο ενοποιητικό παράγοντα, και αυτός είναι ο Χριστός. Μέσα στην Εκκλησία δεν διακρίνονται ελεύθεροι ή δούλοι, Έλληνες ή Ιουδαίοι, πολιτισμένοι ή βάρβαροι. Οι κοινωνικές διακρίσεις είναι αποτέλεσμα της αμαρτίας και της αδικίας , ενώ η χάρη του Θεού δίνει νέο νόημα και αξία στις ανθρώπινες σχέσεις, καταργώντας τις διακρίσεις. Η κοινή και καινή-νέα πίστη ενώνει όλους τους χριστιανούς που ζουν απελευθερωμένοι εσωτερικά και πνευματικά από τις διακρίσεις που επιβάλλουν οι κοινωνικοί κανόνες. ”ουκ ένι Ιουδαίος ουδέ Έλλην, ουκ ένι δούλος ουδέ ελεύθερος, ουκ ένι άρσεν και θήλυ, πάντες γαρ υμείς εις έστε εν Χριστώ Ιησού” (Γαλ. 5,27-28). Η παρουσία του Χριστού στην ζωή των πιστών είναι κυρίαρχη και καταλυτική, ώστε η ιδιότητα του χριστιανού να υπερβαίνει κάθε κοσμική ή κοινωνική προέλευση.\nΗ συμπεριφορά του αναγεννημένου εν Χριστώ ανθρώπου ( 3,12-17).\n”Ενδύσασθε ουν, ως εκλεκτοί του Θεού άγιοι και ηγαπημένοι, σπλάγχνα οικτιρμού χρηστότητα ταπεινοφροσύνην πραϋτητα μακροθυμίαν, ανεχόμενοι αλλήλων και χαριζόμενοι εαυτοίς εάν τις προς τινα έχη μομφήν, καθώς και ο Κύριος εχαρίσατο υμίν, ούτω και υμείς. Επί πάσιν δε τούτοις την αγάπην, ό εστιν σύνδεσμος της τελειότητος. Και η ειρήνη του Χριστού βραβευέτω εν ταις καρδίαις υμών, εις ήν και εκλήθητε εν ενί σώματι, και ευχάριστοι γίνεσθε. Ο λόγος του Χριστού ενοικείτω εν υμίν πλουσίως, εν πάση σοφία διδάσκοντες και νουθετούντες εαυτούς, ψαλμοίς ύμνοις ωδαίς πνευματικαίς εν χάριτι άδοντες εν ταις καρδίαις υμών τω Θεώ. Και παν ό,τι εάν ποιήτε εν λόγω ή εν έργω, πάντα εν ονόματι Κυρίου Ιησού, ευχαριστούντες τω Θεώ Πατρί δι’ Αυτού”.\nΣε αυτούς τους στίχους ο Παύλος περιγράφει τις εκδηλώσεις στην συμπεριφορά του αναγεννημένου πιστού. Οι χριστιανοί αποτελούν τον νέο Ισραήλ, τον νέο εκλεκτό λαό του Θεού, που ζουν με αγιότητα χωρισμένοι από την διαφθορά του κόσμου και είναι ιδιαιτέρως αγαπητοί και προσφιλείς στον Κύριο. Έχουν καταστεί εκλεκτοί του Θεού από θεία αγάπη με σκοπό να καθαγιασθούν και να εξαγνισθούν. Έχοντας ενδυθεί τον Χριστό, έχουν αποβάλλει τις εκδηλώσεις του παλαιού ανθρώπου της αμαρτίας και διακρίνονται από τις εξής αρετές, σπλάγχνα οικτιρμού, χρηστότητα, ταπεινοφροσύνη, πραότητα, μακροθυμία.\nΣτην Κ.Δ. με τις λέξεις σπλάγχνα οικτιρμών και χρηστότητα χαρακτηρίζεται η στάση του Θεού προς τον άνθρωπο, η άπειρη ευσπλαχνία και η αγάπη του Θεού για τον άνθρωπο. Έτσι με τις αρετές αυτές που κατ’ εξοχήν χαρακτηρίζουν τον Θεό, ο Παύλος προτρέπει τους χριστιανούς να ομοιάσουν στον Κύριο και να αναπτύξουν θεοφιλείς αρετές και συμπεριφορές. Ως προς τις αρετές της ταπεινοφροσύνης, της πραότητος και της μακροθυμίας, αυτές προσιδιάζουν στον Χριστό απόλυτα. Ο Χριστός αποτελεί το πρότυπο της άκρας ταπεινοφροσύνης, που ”εκκένωσε” τον εαυτό Του λαμβάνοντας ανθρώπινη μορφή, όπως περιγράφεται στην Φιλιπ. 2,6 κ.ε. , ο Οποίος σε όλη Του την επίγεια ζωή υπήρξε πράος, ήπιος στην συμπεριφορά, και μακρόθυμος, υπομονετικός δηλ. και χωρίς εκρήξεις θυμού ή οργής σε κάθε ενοχλητική ή εχθρική ενέργεια του πλησίον μας. Όσον αφορά την ταπεινοφροσύνη, ο Παύλος μας δίνει μία ωραία περιγραφή που ταυτοχρόνως συνιστά αναίρεση κάθε εγωισμού: ”τη ταπεινοφροσύνη αλλήλους ηγούμενοι υπερέχοντες εαυτών, μη τα εαυτών έκαστος σκοπούντες, αλλά τα ετέρων έκαστοι” (Φιλιπ. 2,3-4). Είναι φανερό για τον Παύλο ότι ο χριστιανός οφείλει να καλλιεργήσει αρετές και συμπεριφορές που να φανερώνουν ότι ζει για τον Χριστό, το παράδειγμα του Οποίου ακολουθεί καθημερινά ως γνήσιος μαθητής του Κυρίου.\nΟ Απ. Παύλος σε συνέχεια της πραότητος και της μακροθυμίας που πρέπει να διακρίνει την ζωή του αναγεννημένου πιστού, τις συνδυάζει με την ανοχή και την συγχωρητικότητα, λέγοντας ότι ”ανεχόμενοι αλλήλων και χαριζόμενοι εαυτοίς εάν τις προς τινα έχη μομφήν. Καθώς και ο Κύριος εχαρίσατο υμίν, ούτω και υμείς” (στιχ. 13). Η συγχωρητικότητα και η ανεκτικότητα αποτελούν εκδηλώσεις αγάπης των χριστιανών που αγκαλιάζουν όλους τους ανθρώπους κατά το πρότυπο συγχωρητικότητας του Χριστού. Μάλιστα το μέτρο των αρετών αυτών συνδυάζεται με το τον βαθμό της αγάπης και της συγχώρησης που επιδεικνύει ο Κύριος προς εμάς: ”εν ώ …έχομεν την άφεσιν των αμαρτιών”, Κολ. 1,4). Για να υπάρχουν ειρηνικές και ομαλές σχέσεις μεταξύ των ανθρώπων, και πρωτίστως μεταξύ των πιστών μελών της Εκκλησίας, οι πνευματικοί χριστιανοί οφείλουν να συγχωρούν τα παραπτώματα και τα σφάλματα των άλλων για να βρουν και οι ίδιοι χάρη και συγχώρηση από τον Χριστό.\nΤο κορυφαίο γνώρισμα του νέου ανθρώπου είναι να εκδηλώνει αγάπη: ”επί πάσιν δε τούτοις την αγάπην, ό εστίν σύνδεσμος της τελειότητος”, στιχ. 14). Η αγάπη αποτελεί γνώρισμα πνευματικής τελειότητας και ολοκληρωμένης προσωπικότητας των αναγεννημένων εν Χριστώ πιστών. Όλες τις αρετές τις ενοποιεί μεταξύ και τις συνδέει η αρετή η αγάπης, η οποία αποτελεί και σημείο ενότητας της Εκκλησίας, που συνενώνει τους πιστούς και υπερβαίνει διαιρέσεις και διχογνωμίες. Η αγάπη έχει την δύναμη να ξεπερνά εμπόδια και δυσκολίες μεγάλες.\nΌποιος απέκτησε την χριστιανική αγάπη, έχει προχωρήσει πνευματικά, και αισθάνεται την θεία χάρη να τον επισκιάζει και να τον πλημμυρίζει. Η ειρήνη του Χριστού αποτελεί κάλεσμα- κλήση προσωπική για κάθε πιστό, αλλά και προσωπική επιβράβευση για τον πνευματικό αγώνα που καταβάλλει κάθε πιστός ώστε να μπορέσει να διαμορφώσει τον χαρακτήρα του ”κατά το μέτρον της ηλικίας Χριστού”. Το αποτέλεσμα της πίστεως είναι η ειρήνευση της καρδιάς και η αίσθηση της πνευματικής γαλήνης που νοιώθει ο πιστός όταν ζει μαζί με τον Χριστό, μακριά από τα πάθη και τις κακίες που αποτελούν αιτίες αναστατώσεως και ψυχικής ταραχής. ”Και η ειρήνη του Χριστού βραβευέτω εν ταις καρδίαις υμών, εις ήν και εκλήθητε εν ενί σώματι, και ευχάριστοι γίνεσθε”(στιχ. 15). Ας προσέξουμε τον λόγο του Παύλου, η ειρήνη έρχεται όχι μόνον στον καθένα ατομικά, αλλά επιτυγχάνεται μέσα στο ενωμένο σώμα της Εκκλησίας του Χριστού, με την βοήθεια της θείας χάριτος, και δεν προέρχεται από τις δικές μας ατελείς προσπάθειες, αλλά χαρίζεται ως βραβείο πνευματικό από τον Κύριο της ειρήνης (Β’ Θες. 3,16), που με το αίμα Του στον Σταυρό συμφιλίωσε και αποκατέστησε σχέσεις ειρηνικές του ανθρώπου με τον Θεό. Ας το προσέξουμε, η όποια πνευματική πρόοδος στην καλλιέργεια των αρετών προϋποθέτει συμμετοχή στα μυστήρια και την ζωή της Εκκλησίας, και η εκδήλωση της νέας αναγεννημένης προσωπικότητας φανερώνεται στις σχέσεις μας με τον πλησίον, με τους άλλους πιστούς και με τον κόσμον όλον.\nΜε τα παραπάνω σχετίζεται και ο ακόλουθος στίχος 16: ”ο λόγος του Χριστού ενοικείτω εν υμίν πλουσίως, εν πάση σοφία διδάσκοντες και νουθετούντες εαυτούς, ψαλμοίς ύμνοις ωδαίς πνευματικαίς εν χάριτι άδοντες εν ταις καρδίαιις υμών τω Θεώ”. Ο λόγος του Θεού, το Ευαγγέλιο, πρέπει για κάθε χριστιανό να κατέχει σημαντική θέση στην καρδιά και την ζωή του, να αποτελεί αναπόσπαστο μέρος της ζωής του και σταθερό διδάσκαλο στα πρακτικά ζητήματα της καθημερινής συμπεριφοράς, οδηγό σοφίας που κατευθύνει τον άνθρωπο στην χριστιανική του ολοκλήρωση και τελείωση ( πρβλ. 1,28 ” διδάσκοντες πάντα άνθρωπον εν πάση σοφία ίνα παραστήσωμεν πάντα άνθρωπον τέλειον εν Χριστώ”).\nΗ ζωή του αναγεννημένου πιστού ξεχειλίζει από ευγνωμοσύνη και χαρά για τις μεγάλες πνευματικές δωρεές του Χριστού, ώστε να αισθάνεται μία διαρκή επιθυμία να υμνεί τον Κύριο με ψαλμούς και ύμνους εκκλησιαστικούς αλλά και με την εσωτερική πνευματική προσευχή. Όλη η χριστιανική ζωή οφείλει να είναι διαρκής ευχαριστία και προσευχή στον Κύριο, σύμφωνα με την προτροπή του Παύλου: ”και παν ό,τι εάν ποιήτε εν λόγω ή εν έργω, πάντα εν ονόματι Κυρίου Ιησού, ευχαριστούντες τω Θεώ Πατρί δι’ Αυτού” -στιχ. 17).\nΠως δίνει νέο πνευματικό νόημα στην οικογενειακή και κοινωνική ζωή ο αναγεννημένος πιστός (3,18-4,1).\n”Αι γυναίκες, υποτάσσεσθε τοις ανδράσιν ως ανήκεν εν Κυρίω. Οι άνδρες, αγαπάτε τας γυναίκας και μη πικραίνεσθε προς αυτάς. Τα τέκνα, υπακούετε τοις γονεύσιν κατά πάντα, τούτο γαρ ευάρεστον εστιν εν Κυρίω. Οι γονείς, μη ερεθίζετε τα τέκνα υμών, ίνα μη αθυμώσιν.\nΟι δούλοι, υπακούετε κατά πάντα τοις κατά σάρκα κυρίοις, μη εν οφθαλμοδουλία ως ανθρωπάρεσκοι, αλλ’ εν απλότητι καρδίας φοβούμενοι τον κύριον. Ό εάν ποιήτε, εκ ψυχής εργάζεσθε ως τω Κυρίω και ουκ ανθρώποις, ειδότες ότι από Κυρίου απολήμψεσθε την ανταπόδοσιν της κληρονομίας, τω Κυρίω Χριστώ δουλεύετε. Ο γαρ αδικών κομίσεται ό ηδίκησεν, και ουκ έστιν προσωπολημψία. Οι κύριοι, το δίκαιον και την ισότητα τοις δούλοις παρέχεσθε, ειδότες ότι και υμείς έχετε Κύριον εν ουρανώ”.\nΗ σχέση του πιστού με τον Χριστό αντανακλάται στο πεδίο των οικογενειακών και κοινωνικών σχέσεων, όχι όπως τις εννοεί ο κόσμος, αλλά μέσα στην νέα αναγεννημένη πραγματικότητα που ζει ο πιστός. Οι σχέσεις των χριστιανών μέσα στην κοινωνία θεμελιώνονται στο θέλημα του Χριστού και αποτελούν μία ευκαιρία να επιδείξουν έμπρακτα την πίστη στον Κύριο και την χριστιανική αγάπη. Το πρότυπο κάθε διαπροσωπικής σχέσης είναι η πίστη στον Κύριο. Με βάση το σκεπτικό αυτό ο Παύλος προτρέπει τους πιστούς να συμπεριφέρονται μεταξύ τους με πνεύμα υπακοής και αγάπης. Με αυτό το πνεύμα ορίζει οι γυναίκες να υποτάσσονται στους άνδρες, όχι όπως το ορίζουν οι κοινωνικές αντιλήψεις της εποχής του που θεωρούσαν την γυναίκα κατώτερη του άνδρα, αλλά ως δείγμα υπακοής στον Κύριο, όπως δηλ. αρμόζει στο θέλημα του Κυρίου που δημιούργησε ως ”κεφαλή γυναικός ο ανήρ…γυνή δε δόξα ανδρός εστίν. Ου γαρ εστιν ανήρ εκ γυναικός, αλλά γυνή εξ ανδρός” (Α’ Κορ. 11,3-9). Να σημειώσουμε ότι η υποταγή της γυναίκας στον άνδρα δεν είναι αυθαίρετη, αλλά προϋποθέτει και ανάλογη συμπεριφορά του άνδρα, που οφείλει να εκλαμβάνει την στάση της γυναίκας όχι ως τυφλή υποταγή στην ανδρική αυθαιρεσία, αλλά ως συμπεριφορά που απορρέει από την χριστιανική της πίστη. Όπως ο Χριστός είναι κεφαλή της Εκκλησίας και φροντίζει αυτήν, έτσι και στην μικρή κατ’ οίκον εκκλησία, την οικογένεια, ο άνδρας ως κεφαλή της οφείλει να διευθετεί τα πράγματα με πνεύμα αγάπης και ειρήνης, να μην πικραίνει με λόγια ή εκδηλώσεις θυμού την γυναίκα.\nΑλλά και οι σχέσεις των γονέων με τα παιδιά τίθενται στο νέο πλαίσιο ζωής εν Κυρίω. Η υπακοή των παιδιών οφείλει να έχει ως πρότυπο της τέλεια υπακοή που επέδειξε ο Κύριος στο θέλημα του Θεού Πατρός. Με την σειρά τους οι γονείς με πνεύμα αγάπης να διαπαιδαγωγούν τα παιδιά χωρίς να τα εξοργίζουν ή να τα απογοητεύουν.\nΟ Απ. Παύλος βλέπει συνολικά το πλαίσιο των οικογενειακών σχέσεων να καθορίζεται από την χριστιανική αγάπη που εξασφαλίζει την οικογενειακή γαλήνη και την συναισθηματική ηρεμία των μελών της. Στην νέα πνευματική κατάσταση που ζει ο πιστός όλη του η ζωή και οι διαπροσωπικές του σχέσεις αναμορφώνονται εν Κυρίω και γίνονται νέα κτίση, νέα κοινωνία. Μέσα στην χριστιανική ζωή οι υπάρχουσες κοινωνικές δομές και διακρίσεις δεν αναπαράγονται, αλλά ανα-μορφώνονται και συμμορφώνονται με τελικό κριτήριο την σχέση κάθε πιστού με τον Χριστό, ”ως εν Κυρίω”.\nΣτην συνέχεια ο Παύλος δίνει οδηγίες για τις εργασιακές σχέσεις. Αναφέρεται βέβαια σε δούλους αναγνωρίζοντας μία κοινωνική πραγματικότητα της εποχής του. Σήμερα θα λέγαμε ότι οι συμβουλές του Παύλου απευθύνονται σε εργαζομένους με εξαρτημένη μορφή εργασίας, μισθωτούς ή υπαλλήλους. Η παρεχόμενη εργασία πρέπει να είναι ειλικρινής και ανυπόκριτη, δηλ. χωρίς ψεύτικη προσφορά ή όπως την χαρακτηρίζει ο Παύλος ως ”οφθαλμοδουλεία”, δηλ. να φαίνεται ότι ο εργάτης δουλεύει όχι πραγματικά αλλά ”για τα μάτια”, ίσα για να τον βλέπει το αφεντικό και να φαίνονται καλοί (ανθρωπάρεσκοι). Όπως η πίστη στον Χριστό προϋποθέτει μία σχέση γνήσια και αληθινή, έτσι και οι εργαζόμενοι οφείλουν να δουλεύουν στους κυρίους τους με ειλικρίνεια χωρίς να τους εξαπατούν και να τους ζημιώνουν. Και αν το αφεντικό τους αδικεί, ο Κύριος που όλα τα βλέπει θα του καταλογίσει την άδικη αυτή συμπεριφορά και θα του ανταποδώσει ό,τι αξίζει σε κάθε εργοδότη άδικο και εκμεταλλευτή. [ βεβαίως, ο Απ. Παύλος όταν γράφει έχει υπ’ όψιν του το θεσμό της δουλείας και κατά κανένα τρόπο δεν θέλει να παρερμηνευθεί η διδασκαλία του ως κοινωνικά ανατρεπτική, ίσως διότι κάποιοι από τους δούλους που είχαν πιστεύσει παρεξηγούσαν την έννοια της εν Χριστώ ελευθερίας που ο Παύλος εννοούσε με την πνευματική έννοια, δηλ. την ελευθερία από τα πάθη και τις κακίες, και νόμιζαν ότι μιλούσε για άμεση απελευθέρωση των δούλων. Ίσως κάποιοι δούλοι να είχαν δραπετεύσει από τους κυρίους τους, όπως λ.χ. ο Ονήσιμος. ].\nΑλλά και για τους κυρίους, τους εργοδότες , ο Παύλος έχει μία προτροπή, να συμπεριφέρονται στους εργάτες τους δίκαια και ισότιμα. Αυτό σημαίνει να σέβονται τα εργασιακά τους δικαιώματα, και να μην κάνουν άδικες διακρίσεις σε θέματα αμοιβών.\nΈνα γενικότερο σχόλιο που θα μπορούσαμε να κάνουμε να κάνουμε είναι ότι ο Παύλος θέλει να δείξει στους χριστιανούς ότι στις διαπροσωπικές και κοινωνικές τους σχέσεις πρέπει να επικρατεί πνεύμα αμοιβαιότητας και αγάπης,, καθώς όλοι έχουν υποχρεώσεις και αντίστοιχα δικαιώματα. Οι κάθε είδους σχέσεις των ανθρώπων θεωρούνται υπό την οπτική της εν Κυρίω πίστεως και ζωής. Οι χριστιανοί, ως μέλη της Εκκλησίας, του σώματος του Χριστού, οφείλουν οι μεταξύ τους σχέσεις να καθορίζονται από το θέλημα του Θεού, όπως αυτό φανερώθηκε στο πρόσωπο του Χριστού.\nΤελικές παραινέσεις για την προσευχή και την προσεκτική συμπεριφορά των χριστιανών προς τους εκτός εκκλησίας κοσμικούς ανθρώπους (4,2-6).\n”Τη προσευχή προσκαρτερείτε, γρηγορούντες εν αυτή εν ευχαριστία, προσευχόμενοι άμα και περί ημών, ίνα ο Θεός ανοίξη ημίν θύραν του λόγου λαλήσαι το μυστήριον του Χριστού, δι’ ό και δέδεμαι, ίνα φανερώσω αυτό ως δει με λαλήσαι. Εν σοφία περιπατείτε προς τους έξω τον καιρόν εξαγοραζόμενοι. Ο λόγος υμών πάντοτε εν χάριτι, άλατι ηρτυμένος, ειδέναι πως δει υμάς ενί εκάστω αποκρίνεσθαι”.\nΤελειώνοντας την επιστολή προς τους Κολοσσαείς ο Παύλος θέλει να επισημάνει στους αναγνώστες του την σπουδαιότητα της προσευχής στην πνευματική ζωή κάθε χριστιανού, που οφείλει να επιμένει, να προσκαρτερεί στην προσευχή για να είναι πάντοτε σε ετοιμότητα, σε εγρήγορση, να αντιμετωπίσει κάθε πειρασμό και δοκιμασία. Η προσευχή πρέπει να συνοδεύεται από ευχαριστία στον Θεό με διάθεση ευγνωμοσύνης για την μεγάλη δωρεά του Θεού στην ζωή μας, την σταυρική θυσία του Υιού Του που μας χαρίζει την άφεση των αμαρτιών και μας ανοίγει μία νέα ζωή απολυτρώσεως και συμφιλιώσεως με τον Θεό.\nΟ Απ. Παύλος επισημαίνει και μία άλλη διάσταση της προσευχής που πολλοί χριστιανοί δυστυχώς ξεχνούν ή παραλείπουν. Ο Παύλος ζητάει τις προσευχές των άλλων χριστιανών ώστε ο Κύριος να ανοίξει δρόμους για την διάδοση της αλήθειας του Ευαγγελίου. Η προσευχή μας πρέπει να είναι ιεραποστολική. Να προσευχόμαστε ώστε η χριστιανική πίστη να διαδοθεί και σε άλλους λαούς και άλλες χώρες, να παρακαλούμε τον Θεό να στηρίζει τις προσπάθειες και το έργο των ορθοδόξων ιεραποστολών σε όλες τις ηπείρους και να ενδυναμώνει τους εργάτες του Κυρίου στον αγρό της ιεραποστολής. Οφείλουμε επίσης να προσευχόμαστε ώστε ο Κύριος να αναδεικνύει πολλούς κήρυκες του Ευαγγελίου, χριστιανούς με ιεραποστολικό πνεύμα που να βοηθήσουν στην διάδοση του ευαγγελικού μηνύματος όχι μόνον σε μακρινές χώρες, αλλά και στην ίδια την πατρίδα μας, όπου υπάρχει μεγάλη ανάγκη επανευαγγελισμού των κατ’ όνομα χριστιανών, που ζουν τυπικά, αδιάφορα, ή ακόμη χειρότερα μακριά από τον Χριστό και την Εκκλησία.\nΚάθε χριστιανός έχει υποχρέωση να δίνει μαρτυρία της πίστης του στους συνανθρώπους του, που δεν γνωρίζουν ή δεν έχουν πνευματικά ενδιαφέροντα και αναζητήσεις. Η ζωή μας οφείλει να είναι προσεκτική και υποδειγματική, να περπατούμε με σοφία και προσοχή ώστε οι εκτός εκκλησίας, οι κοσμικοί άνθρωποι να μην σκανδαλίζονται από την συμπεριφορά μας. Αντιθέτως, με την χριστιανική μας διαγωγή θα έχουμε την δυνατότητα να αξιοποιήσουμε κάθε ευκαιρία που θα μας δοθεί στον χώρο του σχολείου, του πανεπιστημίου, της εργασίας, στο λεωφορείο, στον δρόμο, να μιλήσουμε για την πίστη μας , για τον Χριστό, με τέτοιο τρόπο ώστε αυτά τα οποία θα λέμε να υποστηρίζονται από το έμπρακτο παράδειγμα της καθημερινής μας ζωής. Δεν μπορούμε λ.χ. να μιλάμε για αγάπη και καλοσύνη και εμείς οι ίδιοι να είμαστε γεμάτοι κακία και εχθρικότητα προς τους άλλους. Η μαρτυρία μας τότε δεν είναι αληθινή, γνήσια, αυθεντική.\nΈνα άλλο σημείο που πρέπει να προσέξουμε ιδιαιτέρως, και το επισημαίνει ο Παύλος, είναι ο τρόπος που θα μιλήσουμε στους άλλους για τον Χριστό ή θα απαντήσουμε στις ερωτήσεις τους. Πολλοί από ζήλο και ενθουσιασμό μιλούν απόλυτα, με ύφος πνευματικής υπεροψίας, κατηγορώντας ή απογοητεύοντας τους άλλους ανθρώπους (τους άθεους, τους ακούς, τους αμαρτωλούς κ.ο.κ.) που πιθανώς δεν έχουν την δική μας τύχη να ζούν μέσα στην Εκκλησία ή να έχουν μεγαλώσει σε κατάλληλο οικογενειακό, χριστιανικό και πνευματικό περιβάλλον. Ο Απ. Παύλος μας συμβουλεύει σε αυτές τις περιπτώσεις ο λόγος μας να είναι ευχάριστος ( εν χάριτι) νόστιμος (άλατι ηρτυμένος) και απαλλαγμένος από κάθε ασχήμια , και οι συμπεριφορές και οι απαντήσεις που δίνουμε να είναι φρόνιμες, συνετές, και στην κατάλληλη ευκαιρία(”καιρόν”).\nΟφείλουμε λοιπόν να γνωρίζουμε βαθιά την πίστη μας, να την βιώνουμε ως εμπειρία καθημερινή μέσα από τα μυστήρια και την λειτουργική ζωή της Εκκλησίας, και προ παντός, να ζούμε ως συνειδητοί και γνήσιοι χριστιανοί, πνευματικά αναγεννημένοι ώστε η χριστιανική μας μαρτυρία στους άλλους να είναι αληθινή, αυθεντική. Έτσι, θα είμαστε ”έτοιμοι δε αεί προς απολογίαν παντί τω αιτούντι υμάς λόγον περί της εν υμίν ελπίδος μετά πραϋτητος και φόβου” (‘Α΄ Πετρ. 3,15). Και που ξέρουμε, ίσως ο Κύριος μας δώσει έτσι την ευκαιρία να κερδίσουμε κάποια ψυχή για τον Χριστό. ‘‘γινωσκέτω ότι ο επιστρέψας αμαρτωλόν εκ πλάνης οδού αυτού σώσει ψυχήν εκ θανάτου και καλύψει πλήθος αμαρτιών” (Ιακ. 5,20).\nΑναρτήθηκε από Areti Maurogianni στις 5:09 μ.μ. Δεν υπάρχουν σχόλια:


Αυτό είναι το sparkly σφουγγαράκι μακιγιάζ που κάνει θραύση τελευταία στο Instagram ! - Queen.gr\nΑυτό είναι το sparkly σφουγγαράκι μακιγιάζ που κάνει θραύση τελευταία στο Instagram !\nΚαι σου έχουμε όλες τις τελευταίες πληροφορίες...\nΜετά το Silisponge, το μαλακό «σφουγγαράκι» από σιλικόνη που λάνσαραν τα Molly Cosmetics πριν κάμποσο καιρό, μία νέα, πιο glam εκδοχή ήρθε να προστεθεί στην κατηγορία «σφουγγαράκια μακιγιάζ» και να γίνει η νέα beauty μανία.\nΠρόκειται για το Evie Blender, ένα σφουγγαράκι μακιγιάζ με αμυγδαλωτό σχήμα, κατασκευασμένο από σιλικόνη, που εξασφαλίζει τέλεια κάλυψη και -το τελειότερο- είναι καλυμμένο με glitter! Μάλιστα , όπως ισχυρίζεται η δημιουργός του και makeup artist, Angie Johnson, η ιδέα για το Evie Blender προήλθε μετά από αρκετούς πειραματισμούς με διάφορα σιλικονένια σφουγγαράκια στο μακιγιάζ.\nΕπιπλέον, το σχήμα του (μοιάζει με δάκρυ), βοηθά στο να απλωθεί το foundation σωστά και ομοιόμορφα σε όλο το πρόσωπο. Με το πίσω, πιο φαρδύ μέρος μπορείς να το απλώσεις στα μάγουλα σου κλπ, ενώ με το πιο μυτερό να το εφαρμόσεις σε πιο «δύσκολες» περιοχές, όπως κάτω από τα μάτια ή την περιοχή γύρω από τη μύτη.\nΈχει ανάγλυφη επιφάνεια όπως ακριβώς ένα πραγματικό σφουγγάρι, αλλά δεν κρατά το μακιγιάζ, γεγονός που σημαίνει πως είναι εύκολο να ξεπλυθεί, ενώ δεν κρατά ίχνος μακιγιάζ (είναι σιλικονένιο). Παράλληλα, είναι υποαλλεργικό και όσες φορές και αν το πλύνεις δεν φθείρεται.\nΌσο για την τιμή του, το sparkly αυτό σφουγγαράκι κοστίζει γύρω στα 28 δολάρια, ενώ δεν είναι διαθέσιμο ακόμη στην αγορά, για την ακρίβεια αναμένεται το Μάρτιο!\nΣΦΟΥΓΓΑΡΑΚΙ ΜΑΚΙΓΙΑΖ ΜΕ GLITTER


Ο Τσάβι Πασκουάλ έγινε έξαλλος με ορισμένες από τις αποφάσεις των διαιτητών που κόστισαν τη δεύτερη ήττα του Παναθηναϊκού Superfoods από τη Φενέρμπαχτσε.\t3\nΟ Καταλανός τεχνικός δεν μπορούσε να δεχτεί την ανοχή των ρέφερι στις προκλήσεις των Τούρκων οι οποίοι δεν τιμωρήθηκαν ποτέ για τα όσα έκαναν στο παρκέ. Πρώτος και καλύτερος ο συνήθης ύποπτος Πέρο Άντιτς ο οποίος μπήκε στο γήπεδο μόνο για να προκαλέσει κι έκανε διάφορες χειρονομίες στον κόσμο του «τριφυλλιού», χωρίς ποτέ να τιμωρηθεί, καθώς το διαιτητικό τρίο προχώρησε μόνο σε... παρατηρήσεις.\nΔείτε στο gallery του Leoforos.gr τις έντονες αντιδράσεις του Πασκουάλ.\tΜΟΙΡΑΣΟΥ ΤΟ


Περιβάλλον και Εκπαίδευση: Ιουνίου 2016\nΡαντεβού τη Δευτέρα στις 12 Σεπτέμβρη!!!!!!!!!!\nΑναρτήθηκε από Ιλιογραφούλης στις Δευτέρα, Ιουνίου 20, 2016\nΤο σχολείο των Στρουμφς\nΗ φετινή γιορτή του σχολείου είχε ως θέμα τα χρώματα και τα συναισθήματα. Η δική μας τάξη επέλεξε το μπλε το χρώμα του ουρανού και της θάλασσας, το χρώμα της ηρεμίας και της χαλάρωσης. Ακόμα το μπλε μας θυμίζει στα κυριακάτικα ξυπνήματά μας τα μικρά ανθρωπάκια του δάσους, τα στρουμφάκια και τις όμορφες περιπέτειές τους. Το πιο γνωστό τους τραγούδι είναι το «Σχολείο των Στρουμφ».\nΗ χορογραφία και η διδασκαλία του χορευτικού δρώμενου ήταν της εξαιρετικής μας γυμνάστριας κας Κούση Σπυριδούλας. Τα παιδιά χόρεψαν υπέροχα και έκλεψαν τα δυνατά χειροκροτήματα των θεατών . Μπράβο σας παιδιά και του χρόνου!!!!\nΑναρτήθηκε από Ιλιογραφούλης στις Τρίτη, Ιουνίου 14, 2016\nΦέτος κατά τη διάρκεια της καλοκαιρινής γιορτής μας έγινε μια θαυμάσια έκθεση των εικαστικών έργων των μαθητών του σχολείου μας. Το μάθημα των Εικαστικών το διδάσκει η κα Σπηλιωτάκη Μαργαρίτα. Ο ζήλος της και η εργατικότητά της είναι αξιέπαινη και δημιούργησε μαζί με τα παιδιά μια καταπληκτική έκθεση με θαυμάσια έργα διαφόρων τεχνοτροπιών και χρωμάτων.\nΤην έκθεση θαύμασαν πολλοί γονείς και φίλοι του σχολείου που έσπευσαν να δουν στην αίθουσα εκδηλώσεων τις εικαστικές δημιουργίες των παιδιών.\nΗ καλοκαιρινή γιορτή του Συλλόγου Γονέων και Κηδεμόνων\nΠραγματοποιήθηκε και φέτος η γιορτή του Συλλόγου Γονέων και Κηδεμόνων του 7ου Δημοτικού Σχολείου Ιλίου με μεγάλη επιτυχία. Στη γιορτή συμμετείχαν παιδιά του σχολείου μας σε όλες τις ηλικίες καθώς και η ομάδα των ενηλίκων. Το πρόγραμμα συμπεριελάμβανε παραδοσιακούς αλλά και μοντέρνους χορούς. Όσοι χόρεψαν έδωσαν τον καλύτερο εαυτό τους και διασκέδασαν τον κόσμο που είχε σπεύσει να τους απολαύσει.\nΠαράλληλα μέσα στην αίθουσα εκδηλώσεων λειτουργούσε έκθεση με τα θαυμάσια εικαστικά έργα των παιδιών. Η καλοκαιρινή γιορτή και φέτος είχε μεγάλη επιτυχία, γιατί όλος ο Σύλλογος συνεργάστηκε άψογα για να περάσουν όλοι ωραία. Και του χρόνου!\nΑναρτήθηκε από Ιλιογραφούλης στις Κυριακή, Ιουνίου 12, 2016\nΑναρτήθηκε από Ιλιογραφούλης στις Τρίτη, Ιουνίου 07, 2016\nΗ θεατρική παράσταση των μαθητών της Στ΄τάξης\nΟι μαθητές της Έκτης τάξης του σχολείου μας έδωσαν τη Δευτέρα\n6 Ιουνίου μία καταπληκτική παράσταση με θέμα « Η χειραφέτησις» του Γεωργίου Σουρή. Οι μαθητές υποστήριξαν το ρόλο τους με μοναδικό, αξεπέραστο και δυναμικό τρόπο. Η ερμηνεία τους άγγιξε σχεδόν την ερμηνεία ενός επαγγελματία ηθοποιού και το έργο τελείωσε με το ατελείωτο χειροκρότημα των θεατών που την παρακολούθησαν.\nΟι δασκάλες των μαθητών κα Παλαδινού Νικολέττα και κα Σπυράτου Μαρία καθώς και ο εκπαιδευτικός της Θεατρικής Αγωγής κος Βαγενάς Χρήστος δίδαξαν στα παιδιά τους ρόλους που ερμήνευσαν με μεγάλη επιτυχία.\nΤο έργο αναφέρεται στη χειραφέτηση των γυναικών και στη διεκδίκηση της ψήφου και της πολιτικής ισότητάς τους ως προς τους άντρες. Συγχαρητήρια παιδιά!!\nΑναρτήθηκε από Ιλιογραφούλης στις Δευτέρα, Ιουνίου 06, 2016\nΜυθοι Του Αισωπου - Ο Τζίτζικας και ο Μέρμηγκας\nΑναρτήθηκε από Ιλιογραφούλης στις Κυριακή, Ιουνίου 05, 2016\nΑναρτήθηκε από Ιλιογραφούλης στις Πέμπτη, Ιουνίου 02, 2016\nΗ καλοκαιρινή γιορτή του Συλλόγου Γονέων και Κηδεμ...


Tag: Αντιτρομοκρατική - XrimaOnline.gr\nΕΛΛΑΔΑ 19/11/20, 15:43\nΟ νεαρός από τη Συρία κατηγορείται για τρομοκρατικές πράξεις άμεσης συνδρομής σε ανθρωποκτονία, με δόλο, σε ήρεμη ψυχική κατάσταση, από κοινού και κατά συρροή.\nΕΛΛΑΔΑ 30/09/20, 16:56\nΓιάφκα στο Κουκάκι: Την «ΟΛΑ» δείχνουν τα στοιχεία της αντιτρομοκρατικής\nΜέσα σε σκληρό δίσκο υπήρχε έγγραφο σε μορφή «PDF», το οποίο αποτελεί προκήρυξη-ανάληψης ευθύνης της τρομοκρατικής οργάνωσης «Ομάδα Λαϊκών Αγωνιστών».\nΕΛΛΑΔΑ 28/09/20, 14:55\nΚουκάκι: Στη φυλακή ο 42χρονος συλληφθείς από την αντιτρομοκρατική\nΟ ενοικιαστής της αποθήκης στο Κουκάκι όπου την περασμένη Πέμπτη άνδρες της Αντιτρομοκρατικής Υπηρεσίας εντόπισαν εκρηκτικά, πυροκροτητές και πλήθος φυσιγγίων.\nΕΛΛΑΔΑ 24/09/20, 19:24\nΤι ψάχνει η Αντιτρομοκρατική μετά τις συλλήψεις στη γιάφκα στο Κουκάκι\nΜέχρι στιγμής δεν υπάρχουν στοιχεία που να «δένουν» τους δύο άνδρες και τη γυναίκα που συνελήφθησαν με την οργάνωση Ομάδα Λαϊκών Αγωνιστών.\nΕΛΛΑΔΑ UPD 12:31 24/09/20, 12:11\n«Ντου» της Αντιτρομοκρατικής σε γιάφκα στο Κουκάκι\nΕΛΛΑΔΑ UPD 16:00 20/03/20, 15:08\nΤα ευρήματα της Αντιτρομοκρατικής από τις επιχειρήσεις σε Εξάρχεια και Σεπόλια\nΣε βάρος των έντεκα συλληφθέντων σχηματίστηκε σχετική ποινική δικογραφία για συγκρότηση και ένταξη στην τρομοκρατική οργάνωση DHKP-C.\nΕΛΛΑΔΑ UPD 14:14 19/03/20, 13:33\nΕπιχείρηση της Αντιτρομοκρατικής σε Σεπόλια και Εξάρχεια - Βρέθηκαν μέχρι και αντιαρματικά\nΜεγάλη επιχείρηση σε Σεπόλια και Εξάρχεια πραγματοποίησε η Αντιτρομοκρατική, εντοπίζοντας βαρύ οπλισμό.\nΕΛΛΑΔΑ 10/02/20, 11:59\n«Τοξόβολος του Συντάγματος»: Φύλλο και φτερό διαμέρισμα στα Σεπόλια\nΈρευνες σε ένα ακόμη διαμέρισμα πραγματοποιεί από χθες το μεσημέρι η Αντιτρομοκρατική, στη συνέχεια των συλλήψεων του 32χρονου «Τοξοβόλου του Συντάγματος» και των δύο γυναικών που είχαν εντοπιστεί μαζί του.\nΕΛΛΑΔΑ 31/01/20, 20:14\nΤα στοιχεία και οι φωτογραφίες των συλληφθέντων από την Αντιτρομοκρατική\nΠρόκειται για τα στοιχεία και φωτογραφίες ταυτότητας των τριών συλληφθέντων την Τετάρτη.\nΕΛΛΑΔΑ 31/01/20, 16:52\nΣτη φυλακή ο «τοξοβόλος» και οι άλλοι δύο συλληφθέντες\nΣε βάρος της νεότερης των τριών κατηγορουμένων, της 26χρονης, ασκήθηκε συμπληρωματική δίωξη για το αδίκημα της απείθειας.\nΕΛΛΑΔΑ 17/12/19, 14:23\nΟι δύο συλληφθέντες οδηγήθηκαν ενώπιον της αρμόδιας ανακρίτριας και έλαβαν διήμερη προθεσμία για να απολογηθούν.\nΕΛΛΑΔΑ 09/11/19, 19:28\nΣτον στενό κλοιό της Αντιτρομοκρατικής οι εμπλεκόμενοι στην «Επαναστατική Αυτοάμυνα»\nΕΛΛΑΔΑ 14/02/19, 10:56\nΕγκληματική οργάνωση μέσα στον Κορυδαλλό


6:01 μμ, Πέμπτη 28 Μάρ 2019 6:01 μμ, Πέμπτη 28 Μάρ 2019\nΣύμφωνα με τον κ. Ιατρίδη ο πρωθυπουργός έκανε λόγο για ένα πολύ θετικό κλίμα μετά τη συμφωνία ενώ είπε ότι αυτή τη στιγμή η χώρα μας έχει το πάνω χέρι στην συμφωνία.\nΌπως ανέφερε ο κ. Ιατρίδης για τη δική του επιχείρηση «στόχος η προώθηση των προϊόντων. Είναι μια καινούρια προσπάθεια. Να δούμε τι δυνατότητες προσέγγισης υπάρχουν».\nΠαράλληλα, σύμφωνα με τον ίδιο οι επιχειρηματίες έθεσαν στον πρωθυπουργό το θέμα αποφυγής της διπλής φορολογίας, τη διασυνοριακή συνεργασία και τις υποδομές που σχεδιάζονται να κατασκευαστούν.\nΑναφορικά με όσους αρνούνται να συμμετέχουν στην κυβερνητική αποστολή στα Σκόπια ο κ. Σαββάκης σημείωσε πως «είναι μια επιχειρηματική αποστολή. Είναι μια αγορά στην οποία δραστηριοποιούμαστε από τις αρχές του 1990, αυτή τη στιγμή μας δίνεται η ευκαιρία να επεκτείνουμε τις δραστηριότητες μας εκεί, θεωρώ ότι πρέπει να το εκμεταλλευτούμε».\n«Ζητούμε από την κυβέρνηση όλα εκείνα τα εργαλεία που θα διευκολύνουν την δραστηριοποίηση των επιχειρήσεων σε αυτή την αγορά», πρόσθεσε.\nΤέλος ο πρόεδρος της Αλεξάνδρειας Ζώνης Καινοτομίας, Κυριάκος Λουφάκης υπογράμμισε: «Θεωρώ ότι ήταν ένα πρόβλημα το οποίο έληξε. Μια συμφωνία η οποία έγινε, πιθανόν θα μπορούσε να είναι και καλύτερη, αλλά μην ξεχνάμε ότι για 30 χρόνια προσπαθούσαμε να κλείσουμε κάποια συμφωνία και το γεγονός ότι έκλεισε είναι θετικό. Εκτός από τις ευκαιρίες που ανοίγονται και για τις οποίες μιλήσαμε προφανώς αναφερθήκαμε και σε τυχόν προβλήματα που υπάρχουν, το σημαντικότερο από αυτά είναι η χρήση του όρου «Μακεδονικός» και από την πλευρά των πολιτών της Βόρειας Μακεδονίας. Δεν παύει να είναι μια πηγή ανησυχίας. Η λύση προς αυτή την κατεύθυνση είναι η όσο τον δυνατόν γρηγορότερη ενεργοποίηση των κοινών μεικτών επιτροπών που θα γίνουν προκειμένου να αντιμετωπίσουμε το θέμα.Ένα εθνικό ζήτημα πρώτα η κυβέρνηση και στη συνέχεια η αξιωματική αντιπολίτευση το έκαναν κομματικό και αυτό δεν είναι καλό. Νομίζω ότι πρέπει να πρυτανεύσει η φωνή της λογικής καθώς και οι μετριοπαθείς απόψεις προκειμένου να βρούμε μια λύση, η οποία θα εξυπηρετεί τα δικά μας συμφέροντα. Η Συμφωνία δεν είναι το τέλος της ιστορίας. Πρέπει να δούμε πως θα εκμεταλλευτούμε τα θετικά της συμφωνίας και πως θα μειώσουμε τα τυχόν αρνητικά που έχει».\nΞεκίνησε η μάχη του "μακεδονικού" οίνου - Νέα πρόκληση ...\nΗ Καβάλα από ψηλά - Βίντεο από drone


ΙΕΡΑ ΜΟΝΗ ΑΓΙΟΥ ΓΕΩΡΓΙΟΥ ΕΠΑΝΩΣΗΦΗ: Η αργία της Κυριακής\n.. Καλύτερα είναι να δουλέψει κανείς περισσότερο την προπαραμονή, όταν αυτό μπορεί να ρυθμισθεί, και να μη δουλέψει μετά τον Εσπερινό της παραμονής. Άλλο είναι να κάνει κανείς σε μια γιορτή ή την Κυριακή ένα ελαφρό πράγμα το απόγευμα, όταν είναι μεγάλη ανάγκη, αλλά και αυτό πάλι με τρόπο.\nΚαι ο Θεός τους ευλογούσε. Είχαν την υγεία τους και χαίρονταν… Τώρα κατήργησαν τις γιορτές, απομακρύνθηκαν από τον Θεό και την Εκκλησία και τελικά όσα βγάζουν από την δουλειά τους τα δίνουν στους γιατρούς και στα νοσοκομεία Μια φορά ήρθε ένας πατέρας στο Καλύβι και μου λέει: «Το παιδί μου αρρωσταίνει συχνά και οι γιατροί δεν μπορούν να βρουν τι έχει». «Να σταματήσεις να δουλεύεις Κυριακή και όλα θ’ αλλάξουν», του είπα. Πράγματι σταμάτησε, και το παιδάκι του έγινε καλά.\nΦροντιστήρια κανονίζουν μαθήματα την iδια ώρα με την λειτουργία.\nΕκδρομείς και ταξιδιώτες κανονίζουν ταξίδια Κυριακή πρωί-πρωί.\nΕργαζόμενοι ρυθμίζουν τις δουλειές τους ή τον ύπνο τους την ίδια ώρα, που στους ναούς γίνεται η λειτουργία.\nΠόσο θλιβερή άγνοια έχουν! Τι χάνουν!\nΤι στερούνται προτιμώντας κάτι άλλο, ούτε καν το σκέπτονται!


ΧΑΑ: Αποστολέας "τρομοδέματος" έγκλειστος αντιεξουσιαστής για επίθεση στην ΑΔ Αιτωλίας. – Nantia Report\nΧΑΑ: Αποστολέας "τρομοδέματος" έγκλειστος αντιεξουσιαστής για επίθεση στην ΑΔ Αιτωλίας.\nΣυνελήφθη (29/10) και προφυλακίστηκε για επίθεση με βόμβες μολότοφ στο αστυνομικό μέγαρο της Αιτωλίας. Ο 28χρονος αντιεξουσιαστής από το στέκι “Αποθήκη” στο Μεσολόγγι, φέρεται από την αντιτρομοκρατική ως ο αποστολέας τρομοδέματος το οποιο ταχυδρομηθηκε από την Κω, στο Χρηματιστήριο Αθηνών (02/10), δεν εξεράγη, ενω καμία οργάνωση δεν είχε αναλάβει την ευθύνη.\nΑπό την Αντιτρομοκρατική Υπηρεσία προσδιορίζεται ως αποστολέας του “ορφανού” τρομοδέματος- παγιδευμένο φάκελο, στις εγκαταστάσεις του Χρηματιστήριου Αθηνών, τον περασμένο Οκτώβριο ο 28χρονος αντιεξουσιαστής, ο οποίος βρίσκεται προφυλακισμένος (01/11) στις Φυλακές Αγίου Στεφάνου,Πάτρας μετά την απολογία του για την επίθεση στην ΑΔ.Αιτωλίας (29/10). Ξεκίνησε απεργία πείνας (03/12) καθώς το αίτημα του για αποφυλάκιση, απορρίφθηκε.\nΟπως προέκυψε κατά τον προβλεπόμενο έλεγχο της εισερχόμενης αλληλογραφίας του Χρηματιστηρίου Αθηνών, ειχε εντοπισθεί ο ύποπτος επιστολικός φάκελος, ο οποίος είχε ταχυδρομηθεί από τα ΕΛ.ΤΑ. Κω την προηγούμενη ημέρα (01/10).\nΟ Αυτοσχέδιος Εκρηκτικός Μηχανισμός αποσυνδέθηκε από κλιμάκιο του Τ.Ε.Ε.Μ. και διακριβώθηκε η συνδεσμολογία του ενω ταυτοποιήθηκε ως δράστης ο 28χρονος ΓΣ έγκλειστος των φυλακών Πάτρας.\nΣε βάρος του σχηματίστηκε ποινική δικογραφία -κακουργηματικού χαρακτήρα- η οποία υποβλήθηκε στην Εισαγγελία Πλημμελειοδικών Αθηνών για συρροή εγκλημάτων, όπως τρομοκρατικές πράξεις, απόπειρα εμπρησμού – έκρηξης, παραβάσεις σχετικά με τις εκρηκτικές ύλες, απόπειρα διακεκριμένων περιπτώσεων φθοράς και ανθρωποκτονίας με πρόθεση, καθώς και παραβάσεων του νόμου περί όπλων και εκρηκτικών.\nΑΘΗΝΑ: ΤΩΡΑ- Κινητοποίηση της ΠΥ για εγκλωβισμό ατόμου σε ασανσέρ.


Ειρήνη Σκλήβα: Μιλάει για τη ζωή της 19 χρόνια μετά τη στέψη της και αποκαλύπτεται στο TLIFE! - Tlife.gr\n10.11.2015 | 19:03\nΕιρήνη Σκλήβα: Μιλάει για τη ζωή της 19 χρόνια μετά τη στέψη της και αποκαλύπτεται στο TLIFE!\nΗ Ειρήνη Σκλήβα εξακολουθεί να είναι η ομορφότερη γυναίκα στον κόσμο αφού καμμία άλλη Ελληνίδα δεν κατάφερε να "της πάρει" τον τίτλο της Μις Κόσμος! 19 χρόνια μετά την εκλογή της και μετά από μια πετυχημένη καριέρα στο modeling, η Ειρήνη αποφάσισε να αποτραβηχτεί από την showbiz και να κάνει μια άλλη ζωή μακριά από τα φώτα της δημοσιότητας αλλά και τα κοσμικά events!\nΓνώρισε μετά από παρότρυνση μιας καλής της φίλης το Νίκο Χυδήρογλου και τον παντρεύτηκε, μετά από δυο χρόνια σχέσης. Σήμερα ασχολείται αποκλειστικά με το μεγάλωμα της κόρης τους και εδώ και αρκετά χρόνια άρχισε να γυμνάζεται. Εκτός από όμορφη είναι γλυκιά, θετικός άνθρωπος και πολύ συνεσταλμένη αφού όταν της ζητήσαμε συνέντευξη δίστασε λέγοντας πως αυτή την περίοδο δεν εργάζεται στο χώρο της showbiz...\nΈχει όμως πολλά να πει και πλέον τώρα που μεγάλωσε η κόρης της θα ήθελε να κάνει κάτι αξιόλογο στην τηλεόραση. Η Μις Κόσμος 1996, σε μια από τις σπάνιες συνεντεύξεις της, μιλάει στο TLIFE, για την καθημερινότητά της, τον πετυχημένο γάμο της, αλλά και για ποιο λόγο προτίμησε να μείνει όλα αυτά τα χρόνια μακριά από τα φώτα της δημοσιότητας. Μας αποκάλυψε επίσης ότι δεν είναι από τις "τυχερές" που ότι κι αν τρώει δεν παχαίνει οπότε προσέχει και προσπαθεί να κάνει μια ισορροπημένη διατροφή\n"Η ενασχόληση μου με τον χώρο της μόδας ξεκίνησε πολλα χρόνια πριν απο τον τίτλο στις αρχές του '90 όταν το μόντελινγκ βρίσκονταν στην ακμή του . Ήταν μια απόλυτα συνειδητή απόφαση ... διότι έκρινα ότι ήταν η κατάλληλη στιγμή να πω "αντίο" έχοντας ζήσει πολυ όμορφα πράγματα κ γεμάτη υπέροχες εμπειρίες!!! Θα τα ξανάκανα όλα έτσι όπως συνέβησαν απο την αρχή ... Άλλωστε η πορεία μου δεν μου άφησε περιθώρια να δυσανασχετήσω και να μετανιώσω για κάτι.\nΔες το βίντεο με την στέψη της ως "Μις Κόσμος 1996"\nΔεν με ενοχλεί καθόλου ... απλά στην ζωή μου πλέον υπάρχουν και αλλα ενδιαφέροντα πέραν της δημοσιότητας!\n-Ασχολείσαι με την πολιτική;\nΚαι φοβίες έχω και ανησυχίες.Εχω μάθει όμως να αντιμετωπίζω τα οποία θέματα - προβλήματα έρχονται με ψυχραιμία, χαμογελο και αισιοδοξία!\nΑυτές οι "καταστάσεις" υπάρχουν σε πολλα επαγγέλματα ... όλα είναι θέμα σωστών χειρισμών και να μην δίνεις δικαιώματα . Έκανα πάντα συνειδητές επιλογές με κριτήριο την ποιότητα και την εντιμότητα . Υπήρξαν προτάσεις τις οποίες αρνήθηκα ... Δεν ήθελα να τις κάνω και απλά δεν τις έκανα . Προτίμησα τον δικό μου δρόμο να προχωρήσω. Για εμένα ήταν ο σωστός αν και πιο δύσκολος!\nΣε γενικές γραμμές ήμουν πολυ τυχερή με τις συνεργασιες μου ... Για λάθος κινησεις όμως που όλοι μπορούμε κάποια στιγμή να κάνουμε δεν μετανιώνω γιατί και απο αυτές έχω μάθει πράγματα - έχω "διδαχθεί"!\n-Τι έχει πάντα μέσα το ψυγείο σου;\nΦρέσκα φρούτα και λαχανικά .\n-Ποια διατροφή ακολουθείς και διατηρείσαι σε φόρμα; Γυμνάζεσαι;\nΔυστυχώς δεν ανήκω στην κατηγορία των ανθρώπων που μπορούν να τρώνε ότι θέλουν χωρίς να παχαίνουν . Έτσι προσπαθώ να κρατώ τις ισορροπίες και μέτρο σε όλα... Προσπαθώ να γυμνάζομαι 3 φορές την εβδομάδα . Εδώ και έναν χρόνο ξεκίνησα t.r.x και συνεχίζω Pilates. Το γρήγορο περπάτημα που έχει μπει στη ζωή μου εδώ και αρκετά χρόνια!\nΤο beach volley είναι μια από τις αγάπες της\nΛατρεύει τα σκυλιά της και διασκεδάζει με τα παιχνίδια τους\nΦτιάχνει και υπέροχο σούσι!\nΣτα 15 της με τον Βλάσση Μπονάτσο. Φωτό Χρήστος Γεωργίου\nMΙΣ ΚΟΣΜΟΣ 1996


Ο Γολγοθάς των καρκινοπαθών δεν τελείωσε… η δόση θα επιστρέψει στους δανειστές | ΣΤΑΡΑΤΑ ΛΟΓΙΑ\nΑρχική » ΛΟΒΕΡΔΟΣ , ΜΠΑΞΕΒΑΝΗΣ , ΥΓΕΙΑ » Ο Γολγοθάς των καρκινοπαθών δεν τελείωσε… η δόση θα επιστρέψει στους δανειστές\nΤο Γενικό Λογιστήριο του Κράτους διαψεύδει τους παλιότερους ισχυρισμούς του Ανδρέα Λοβέρδου ότι η μή καταβολή του 1 δισ. ευρώ από τη δόση των δανειστών ευθυνόταν για το Γολγοθά των καρκινοπαθών να βρουν τα φάρμακά τους, κάτι για το οποίο μάλιστα είχε ευθέως κατηγορήσει το ΣΥΡΙΖΑ.\nΗ υπηρεσία υπογράμμισε ότι... αυτά τα χρήματα, ακόμη κι αν είχαν δοθεί στην Ελλάδα, δεν θα πήγαιναν ποτέ στον ΕΟΠΠΥ. Μάλιστα, εφόσον αυτό το ποσό αποδεσμευτεί από το σημερινό Eurogroup, το 90% θα γυρίσει στους δανειστές.\n«Ζούμε την πρώτη πράξη της εφαρμογής του προγράμματος του ΣΥΡΙΖΑ εξαιτίας της στάσης του οποίου δεν πήραμε 1 δισ. ευρώ από το πρόγραμμα, με τμήμα του οποίου θα είχε λυθεί αμέσως αυτό το θέμα, χωρίς να ταλαιπωρούνται οι αναξιοπαθούντες συνάνθρωποι μας. Και αντί να συστέλλονται οι ιθύνοντες του ΣΥΡΙΖΑ, μοιράζουν με θράσος ευθύνες σε όλους τους άλλους, επενδύοντας στα μεγάλα προβλήματα των καρκινοπαθών, για να πάρουν ψήφους. Ο πολίτης πάντως να ξέρει, πως αν όλα δεν πάνε καλά παρόμοια προβλήματα θα έχουμε τον Οκτώβριο με όλα τα φάρμακα, τα καύσιμα και τα τρόφιμα, αφού τα περισσότερα από όλα αυτά τα είδη εισάγονται». Αυτά δήλωνε ο Αντρέας Λοβέρδος προεκλογικά για το 1 δις ευρώ που δεν δόθηκε στην χώρα μας από τη δόση των δανειστών.\nΤο πόσο αυτό απέχει από την αλήθεια, μπορεί κάποιος να το διαπιστώσει από τις πληροφορίες που έδωσε το Γενικό Λογιστήριο του Κράτους σε συνάντηση με αντιπροσωπεία του ΣΥΡΙΖΑ την προηγούμενη βδομάδα.\nΣε ερώτηση της αντιπροσωπείας του ΣΥΡΙΖΑ, σχετικά με την καταβολή 900 εκατ. ευρώ από το ελληνικό δημόσιο ως ενίσχυση για τον Μόνιμο Μηχανισμό Στήριξης της Ευρωζώνης (ESM) στο τέλος του Ιουνίου, η απάντηση ήταν αφοπλιστική: «Δεν θα καταβάλουμε τίποτα από τη στιγμή που δεν πήραμε το 1 δις ευρώ της δόσης. Τα 900 εκατ. θα πληρωθούν μόνο εφόσον πάρουμε τη δόση».


Η δολοφονία των αδελφών Μιραμπάλ που ενέπνευσε την Ημέρα για την εξάλειψη της βίας στις γυναίκες | BOVARY\nH Μινέρβα (María Argentina Minerva Mirabal Reyes), η Πάτρια (Patria Mercedes Mirabal Reyes), η Μαρία Τερέσα (Antonia María Teresa Mirabal Reyes) και η Ντέντε (Bélgica Adela Mirabal Reyes) ζούσαν στον Άγιο Δομίνικο την εποχή που κυβερνούσε ο δικτάτορας Τρουχίγιο. Η οικογένειά τους ήταν εύπορη και γι’ αυτό είχαν λάβει εξαιρετική μόρφωση σε αντίθεση με τις περισσότερες γυναίκες της εποχής, που περιορίζονταν στις δουλειές του σπιτιού. Μάλιστα οι τρεις (εκτός από τη Ντέντε) είχαν φοιτήσει και στο πανεπιστήμιο.\nΤην εποχή των αδελφών Μιραμπάλ στον Άγιο Δομίνικο επικρατούσε ο φόβος, αφού ο δικτάτορας Τρουχίγιο εφάρμοζε διάφορες τακτικές, για να τρομοκρατεί τον λαό, ώστε να μην υπάρχει αντίσταση. Η μυστική αστυνομία εκφόβιζε τον λαό και χειραγωγούσε τα ΜΜΕ. Τα βασανιστήρια, οι «εξαφανίσεις» και οι εκτελέσεις ήταν καθημερινό φαινόμενο στη χώρα. Φίλοι αλλά και μέλη της οικογένειας των Μιραμπάλ, που ήταν στιγματισμένη εξαιτίας της πολιτικής δράσης του θείου τους, υπήρξαν θύματα του Τρουχίγιο. Αυτό το γεγονός επηρέασε τα τέσσερα κορίτσια που απέκτησαν πολιτική συνείδηση από νεαρή ηλικία και στράφηκαν στον ακτιβισμό.\nΕκτός όλων των άλλων εγκλημάτων του, ο Τρουχίγιο, που είχε ιδιαίτερη «αδυναμία» σε κορίτσια πολύ νεαρής ηλικίας, έβαζε τους ανθρώπους του να ψάχνουν υποψήφια θύματα, τα οποία απήγαγε και βίαζε. Στο στόχαστρο του τρομερού δικτάτορα μπήκε και η όμορφη Μινέρβα. Εξαιτίας της θέσης της οικογένειάς της, δεν μπορούσε εύκολα να την απαγάγει, οπότε προτίμησε να την καλέσει σε ένα πάρτι και να της αποκαλύψει τις προθέσεις του, όπως κι έγινε. Η Μινέρβα όμως αρνήθηκε τις πιέσεις του, μάλιστα τον χαστούκισε και αποχώρησε από το πάρτι με την οικογένειά της.\nΟ Τρουχίγιο συνέχισε να καταδιώκει την οικογένεια, καταστρέφοντας την περιουσία τους και παρακολουθώντας στενά κάθε κίνηση όλων των μελών. Οι αδερφές Μιραμπάλ όμως είχαν πλέον μπει ενεργά στη δράση. Στην κουζίνα της Μινέρβα σχημάτισαν το Κίνημα της 14ης Ιουνίου, που στόχο είχε την ανατροπή του καθεστώτος, ετοίμαζαν φυλλάδια και αυτοσχέδια όπλα. Στην ομάδα συμμετείχαν οι τρεις αδελφές που ήταν γνωστές στην Αντίσταση με το ψευδώνυμο «Las Mariposas» (οι πεταλούδες), μαζί με τους συζύγους. Μόνο η Ντεντέ απείχε από τις δραστηριότητες των αδερφών της, γιατί της το είχε απαγορέψει ο άνδρας της.\nΤο μένος του όμως απέναντι στις ηρωικές «πεταλούδες» μεγάλωνε, καθώς τις θεωρούσε υπεύθυνες για την πτώση του. Έτσι άρχισε να σχεδιάζει ένα ατύχημα, που θα τις έβγαζε από τη μέση. Φυλάκισε λοιπόν τους συζύγους τους στην απομακρυσμένη φυλακή Puerto Plata. Εκείνες για να τους επισκεφτούν έπρεπε να περάσουν μέσα από μία οροσειρά. Μια μέρα λοιπόν αφού επέστρεφαν από την επίσκεψή τους, τις σταμάτησε η μυστική αστυνομία και τις οδήγησε σε ένα χωράφι ζαχαροκάλαμων. Εκεί οι τρεις γυναίκες αφού ξυλοκοπήθηκαν άγρια στραγγαλίστηκαν. Οι αστυνομικοί μετέφεραν τα σώματα στο τζιπ τους, το οποίο έριξαν σε έναν βράχο, ώστε να φανεί σαν ατύχημα. Τα σημάδια της κακοποίησης στο σώμα τους όμως, σε συνδυασμό με τα δακτυλικά αποτυπώματα στο τζιπ αποκάλυψαν την αλήθεια.


Ο 9χρονος Jack μας εξηγεί γιατί ο Άι Βασίλης είναι αληθινός - Eimaimama.gr\nΟ γιος της Carissa K., ο 9χρονος Jack, είπε στη μαμά του, που είναι συγγραφέας και blogger, πως θέλει να γράψει τους λόγους που ο ίδιος θεωρεί ότι ο Άγιος Βασίλης είναι αληθινός και όλοι θα πρέπει να πιστεύουν σε αυτόν.\nΜιας και ακόμη δεν έχουμε λύσει το φλέγον ζήτημα του «πότε έρχεται ο Άι Βασίλης στο σπίτι μας με τα δώρα;», παραμονή ή ανήμερα Χριστουγέννων ή Πρωτοχρονιάς, ας υποθέσουμε ότι θα έρθει σε μας την παραμονή Πρωτοχρονιάς. Προλαβαίνετε ακόμη να πιστέψετε.\nΑκολουθεί λοιπόν η λίστα με τους λόγους που έγραψε ο Jack:\n1. Όταν τα Χριστούγεννα του 2012 σηκώθηκα και κοίταξα έξω από το παράθυρο, είδα στη στέγη μασημένα καρότα! Πιστεύω πως ήταν από τους ταράνδους του Άι Βασίλη, γιατί δεν είναι και το πιο συνηθισμένο πράγμα να έχουμε καρότα στη στέγη μας.\n2. Μπορούμε να καταλάβουμε αν ήρθε ο Άι Βασίλης το προηγούμενο βράδυ, επειδή βρίσκουμε κόκκινα χνούδια από τη στολή του πλάι στο τζάκι μας. Μια φορά βρήκα αυτό το κόκκινο χνούδι το καλοκαίρι και ήμουν σίγουρος από πού ήταν, παρόλο που δεν το είχα δει ως τότε.\n3. Είμαι σίγουρος πως έχουν δει τον Άι Βασίλη πέντε φορές ως τώρα γιατί το είδα σε μια εκπομπή στην τηλεόραση. Είπαν πως ήταν το 1972 ή εκεί γύρω, στα παλιά τα χρόνια.\n4. Υπάρχει μία εφαρμογή με την οποία μπορείς να παρακολουθήσεις το πού βρίσκεται ο Άι Βασίλης καθώς πετάει στον ουρανό την παραμονή των Χριστουγέννων. Λέγεται NORAD και είναι σα ραντάρ, μια μέρα είδαν το έλκυθρό του και από τότε τον παρακολουθούν.\n5. Ο Άι Βασίλης έχει email και μας στέλνει να μας πει αν ήμασταν καλά ή κακά παιδιά τη χρονιά αυτή. Είμαι πάντα τόσο αγχωμένος τη μέρα εκείνη!\n6. Έχουμε ένα ημερολόγιο αντίστροφης μέτρησης για τα Χριστούγεννα, το οποίο έχει ξωτικά ντυμένα στα κόκκινα που μοιάζουν με κούκλες, αλλά δεν είναι. Κάθε μέρα το κουτάκι που μετράει αντίστροφα γεμίζει με ένα δώρο. Πρέπει να το κάνουν τα ξωτικά αυτό.\n7. Μιλώντας για τα ξωτικά, κάθε μέρα τα ξωτικά είναι σε ένα άλλο μέρος γιατί πετάνε στο Βόρειο Πόλο και λένε στον Άι Βασίλη αν ήμασταν καλά ή κακά παιδιά και μετά μεταφέρουν διάφορα πράγματα στα ημερολόγια αυτά και ύστερα πηγαίνουν κάπου αλλού.\n8. Έχετε δει πόσοι είναι ντυμένοι σα βοηθοί του Άι Βασίλη στα εμπορικά κέντρα και στα μαγαζιά; Η μαμά μου λέει πως πιστεύει πως όλοι, τουλάχιστον μία φορά στη ζωή μας, έχουμε δει τον πραγματικό Άι Βασίλη. Δεν ξέρεις ποτέ με σιγουριά αν μιλάς με τον πραγματικό, αλλά μπορείς να το καταλάβεις αν νιώσεις τη μαγεία. Είπε πως έχει νιώσει τη μαγεία μόλις μία φορά ή δύο, μόνο! Μια φορά είδαμε τον Άι Βασίλη στο Λονδίνο. Ήμασταν διακοπές, δεν ζούμε εκεί. Πήγαμε να δούμε έναν φίλο μας. Ο Άι Βασίλης μιλούσε λοιπόν με βρετανική προφορά, που ήταν λίγο παράξενο. Αλλά μετά είπε πως δεν μας αναγνώρισε αμέσως και μας είπε να κλείσουμε τα μάτια μας. Και εμείς κλείσαμε τα μάτια μας κι εκείνος είπε «αα… τώρα σε θυμήθηκα Jack. Έτσι ακριβώς όπως σε είχα δει πέρσι στο σπίτι σου στο Σικάγο την ώρα που κοιμόσουν, την παραμονή των Χριστουγέννων». Ήμασταν στο Λονδίνο κι εκείνος ήξερε το όνομά μου και ότι μένουμε στο Σικάγο. Ναι λοιπόν, τότε την ένιωσα τη μαγεία!\n9. Πέρσι φάγαμε πρωινό με τον Άι Βασίλη και ένιωσα κάπως τη μαγεία και τότε, οπότε ίσως και να έχω δει τον αληθινό Άι Βασίλη δύο φορές ως τώρα. Μάλλον είμαι πολύ τυχερός.\n10. Φέτος, στις αρχές του Δεκέμβρη, γυρίσαμε σπίτι και είδαμε πως ήταν εκεί τα ξωτικά! Οι γονείς μου δεν μπορεί να τα είχαν μετακινήσει γιατί τα είχαμε μαζί μας στη Φλόριντα. Είμαι απόλυτα σίγουρος πως δεν πέταξαν μέχρι το Σικάγο, για να τα αλλάξουν και μετά να γυρίσουν πίσω στη Φλόριντα. Αν το έκαναν θα ήταν πολύ παράξενο γιατί είναι πολύ ακριβό και θα έπρεπε να κάνουν πόσες πτήσεις.\n11. Τα LEGO έχουν φιγούρα με τον Άι Βασίλη.\n12. Όποτε χτυπώ ένα χριστουγεννιάτικο καμπανάκι, ακούγεται ένας πολύ όμορφος ήχος και το καμπανάκι χτυπάει για όποιον πιστεύει. Τα καμπανάκια βγάζουν πολύ ωραίους ήχους και πιστεύω όλοι θα μπορούσαν να τα ακούσουν αν έδιναν μια ευκαιρία στον εαυτό τους.\n13. Ορισμένοι άνθρωποι πιστεύουν πως οι γονείς ετοιμάζουν τα δώρα, αλλά εγώ δεν μπορώ καταλάβω πώς οι γονείς ξέρουν ότι τα παιδιά κοιμούνται γιατί οι γονείς μου είναι πάντοτε πολύ κουρασμένοι και δεν μπορούν να μείνουν ξύπνιοι μέχρι τόσο αργά.\n14. Τα κουλουράκια. Οι γονείς θα τρελαίνονταν από τη ζάχαρη αν έτρωγαν όλα αυτά τα κουλουράκια που αφήνουμε για τον Άι Βασίλη. Ξέρετε πώς είναι όταν τρως πολλή ζάχαρη. Οι γονείς μου είναι πολύ κουρασμένοι για να έχουν τόση ενέργεια.\nΜακάρι αυτό το post να θυμίσει στους ανθρώπους να πιστέψουν. Είναι ωραίο να υπάρχει αυτό το μυστήριο. Τα Χριστούγεννα άλλωστε είναι σαν μια ζεστή κούπα γεμάτη ευτυχία.\nΤι θα λέγατε αν ζητούσατε από τα παιδιά σας να σας γράψουν τους δικούς τους λόγους που πιστεύουν ότι ο Άι Βασίλης είναι αληθινός; Δεν θα ήταν ένα πολύ όμορφο ενθύμιο της παιδικής αθωότητας, φαντασίας και ευφυΐας τους όταν θα μεγαλώσουν;\nΆι Βασίλης παιδί φαντασία Χριστούγεννα


Εγω Ο Διονυσης - Παιδικη βιβλιοθηκη (BKS.0588111)\nΑρχική > Βιβλία > Παιδική Βιβλιοθήκη > ΕΓΩ Ο ΔΙΟΝΥΣΗΣ\nΕΓΩ Ο ΔΙΟΝΥΣΗΣ\nΧΕΛΜΗ ΜΑΡΚΕΖΙΝΗ ΕΛΕΝΗ στην κατηγορία ΠΑΙΔΙΚΗ ΒΙΒΛΙΟΘΗΚΗ\nΣυγγραφέας: ΧΕΛΜΗ ΜΑΡΚΕΖΙΝΗ ΕΛΕΝΗ\n«Ξέρετε κανέναν σκύλο που να τον λένε Διονύση; Ε, γι' αυτό είμαι ξεχωριστός και μοναδικός - γι' αυτό και για μια σειρά άλλα κατορθώματά μου, από τη μέρα που ξεκίνησα από την Αγγλία για να πολιτογραφηθώ Αθηναίος κοντά στην οικογένεια που με αγάπησε και την αγάπησα.\nΣας περιμένω στις σελίδες του βιβλίου που περιέχει την ιστορία της ζωής μου, κι έχει και ωραίες φωτογραφίες μου και ζωγραφιές μου».\nΕΓΩ Ο ΔΙΟΝΥΣΗΣ (BKS.0588111)\nΕΓΩ Ο ΔΙΟΝΥΣΗΣ BKS.0588111 BKS.0588111 ΧΕΛΜΗ ΜΑΡΚΕΖΙΝΗ ΕΛΕΝΗ ΧΕΛΜΗ ΜΑΡΚΕΖΙΝΗ ΕΛΕΝΗ ΠΑΙΔΙΚΗ ΒΙΒΛΙΟΘΗΚΗ Κατηγορία: ΠΑΙΔΙΚΗ ΒΙΒΛΙΟΘΗΚΗ •ΧΕΛΜΗ ΜΑΡΚΕΖΙΝΗ ΕΛΕΝΗ στην κατηγορία ΠΑΙΔΙΚΗ ΒΙΒΛΙΟΘΗΚΗ ISBN: 978-960-382-748-1 Συγγραφέας: ΧΕΛΜΗ ΜΑΡΚΕΖΙΝΗ ΕΛΕΝΗ Εκδοτικός οίκος: ΚΑΚΤΟΣ Σελίδες: 80 Διαστάσεις: 17Χ17 Ημερομηνία Έκδοσης: Ιούλιος 2007 «Ξέρετε κανέναν σκύλο που να τον λένε Διονύση; Ε, γι' αυτό είμαι ξεχωριστός και μοναδικός - γι' αυτό και για μια σειρά άλλα κατορθώματά μου, από τη μέρα που ξεκίνησα από την Αγγλία για να πολιτογραφηθώ Αθηναίος κοντά στην οικογένεια που με αγάπησε και την αγάπησα. Σας περιμένω στις σελίδες του βιβλίου που περιέχει την ιστορία της ζωής μου, κι έχει και ωραίες φωτογραφίες μου και ζωγραφιές μου». ΕΓΩ Ο ΔΙΟΝΥΣΗΣ


Σεσουαρ Sencor Shd 6504w 1400w - Σεσουαρ (HAP.003124)\nΑρχική > Ηλεκτρικές συσκευές > Σεσουάρ > ΣΕΣΟΥΑΡ SENCOR SHD 6504W 1400W\nΣΕΣΟΥΑΡ SENCOR SHD 6504W 1400W\nΣεσουάρ SENCOR SHD 6504W.\n- 2 επίπεδα ισχύος.\n- Απαλό / γρήγορο στέγνωμα.\n- Ακροφύσιο αέρα.\n- Διαχυτήρας για ογκώδες χτένισμα.\n- Κλειστός βρόχος.\n- Επικάλυψη από καουτσούκ.\nΣΕΣΟΥΑΡ SENCOR SHD 6504W 1400W (HAP.003124)\nΣΕΣΟΥΑΡ SENCOR SHD 6504W 1400W HAP.003124 HAP.003124 SENCOR SENCOR ΣΕΣΟΥΑΡ Κατηγορία: ΣΕΣΟΥΑΡ •SENCOR στην κατηγορία ΣΕΣΟΥΑΡ Σεσουάρ SENCOR SHD 6504W. Χαρακτηριστικά: - 2 επίπεδα ισχύος. - Απαλό / γρήγορο στέγνωμα. - Ακροφύσιο αέρα. - Διαχυτήρας για ογκώδες χτένισμα. - Κουμπί COOL. - Κλειστός βρόχος. - Επικάλυψη από καουτσούκ. • Ισχύς: 1400 W.• Χρώμα: Λευκό.• Εγγύηση: 2 χρόνια. DOA 7 ημερών ΣΕΣΟΥΑΡ SENCOR SHD 6504W 1400W


Σκορπιός!!Τι λέει το ζώδιό σου για το στυλ του γάμου σου! - Getting married\nΣκορπιός!!Τι λέει το ζώδιό σου για το στυλ του γάμου σου!\nΑν είστε τόσο έντονος, παθιασμένος και στοχοπροσηλωμένος χαρακτήρας όπως υποδηλώνει το ζώδιό σας, ο προγραμματισμός ενός γάμου μπορεί εύκολα να γίνει μια περιπέτεια που σας ενθουσιάζει έτσι ώστε να αφιερωθείτε εξ ολοκλήρου με την καρδιά και την ψυχή σας.\nΩς ένα από τα τέσσερα σταθερά ζώδια στον αστρολογικό κόσμο, ξέρετε πώς να φέρνετε τα πράγματα εις πέρας. Οι λίστες είναι οι καλύτερες φίλες σας και η ρεαλιστική σας προσέγγιση στην αντιμετώπιση οποιασδήποτε δουλειάς και αν προκύψει σας βοηθά να κρατάτε τον προϋπολογισμό σας υπό έλεγχο. Ταυτόχρονα, η διαίσθησή σας θα σας καθοδηγήσει σωστά και μακριά από οποιονδήποτε που μπορεί να κοιτάζει να σας εξαπατήσει, οπότε εμπιστευθείτε το ένστικτό σας. Ενώ σας είναι εύκολο να αφήσετε το μυαλό σας να κυβερνήσει, μην ξεχάσετε να βάλετε και την καρδιά σας στη διαδικασία. Ο γάμος σας είναι η τέλεια ευκαιρία να αναδείξετε τη ρομαντική σας πλευρά που μόνο κάποιοι λίγοι εκλεκτοί έχουν δει, και είστε έτοιμοι να εκπλήξετε ευχάριστα τους καλεσμένους σας.\nΤι σημαίνει και πώς θα φαίνονται όλα αυτά την ημέρα του γάμου; Προβλέπεται ότι θα αποφύγετε την παράδοση με διάφορους τρόπους. Ένα γεμάτο εορταστικό σαββατοκύριακο, ένα απρόβλεπτο φόρεμα και αξεσουάρ, προσκλήσεις με πιο σκοτεινές αποχρώσεις όλα είναι στα αστέρια για εσάς.\nΈνα διαμάντι σκούρου χρώματος; Ακούστε μας. Συμβολίζοντας τη δύναμη και το χάρισμα, αυτή η ασυνήθιστη επιλογή μπορεί να είναι ό,τι πρέπει για μια νύφη Σκορπιό. Πέραν του ότι πιστεύεται πως έχουν μια μυστικιστική δύναμη, χρησιμεύει επίσης για να τονίσει περισσότερο τον μυστηριώδη αέρα που εκπέμπετε και να δείξει κατευθείαν σε όλους ότι είστε ένας χαρακτήρας που θα πρέπει να προσπαθήσουν να γνωρίσουν!\nΤο να παίζετε στη μυστηριώδη ατμόσφαιρα που δημιουργείτε είναι μέρος της γοητείας σας, έτσι θα επιλέξετε μια ημερομηνία γάμου και τον χώρο που αντανακλούν ακριβώς αυτό! Τείνετε να επιλέξετε έναν γάμο τις Απόκριες, για να είμαστε ακριβείς πιθανότατα θα παντρευτείτε σε μια αίθουσα γοτθικού στυλ που περιβάλλεται από πολλά έπιπλα αντίκες.\nΟι νύφες Σκορπιοί ενδιαφέρονται περισσότερο για τα αξεσουάρ τους, γι 'αυτό θα θέλετε ένα φόρεμα που σας δίνει τη δυνατότητα να τα αναδείξετε. Πιθανό να σας προσελκύσει ένα νυφικό που θα είναι λιγότερο παραδοσιακό, ίσως ένα φόρεμα μέχρι το γόνατο ή με κοντή γραμμή μπροστά και μακριά πίσω. Η φυσική σας κλίση στο δράμα θα σας βοηθήσει να βρείτε τον τρόπο να ενσωματώσετε το στοιχείο του μυστηρίου σε ό, τι επιλέξετε.\nΓια δραματική διάθεση, επιλέξτε ένα μαύρο ή σκοτεινό χαρτί για την πρόσκλησή σας, προετοιμάζοντας νωρίς το σκηνικό για τη μοναδική γιορτή που πρόκειται να ακολουθήσει.\nΕίτε προγραμματίσετε πραγματικά ένα γάμο τις Απόκριες είτε όχι, υπάρχουν πολλά θεματικά στοιχεία διακόσμησης που μπορείτε να ενσωματώσετε στη δεξίωση σας. Γοτθική αρχιτεκτονική, ατμοσφαιρικά κεριά να λιώνουν, πλούσια κόκκινα υφάσματα στα τραπέζια και έπιπλα αντίκες όλα θα ταιριάζουν. Τα κόκκινα τριαντάφυλλα θα προσθέσουν ένα ποπ ρομαντικό χρώμα στα τραπέζια σας, διατηρώντας ταυτόχρονα τη σαγήνη και τη μυστηριώδη γοητεία της νύχτας, αλλά οποιοδήποτε λουλούδι σε βαθιές αποχρώσεις αγαπάτε θα συμπληρώσει καταπληκτικά το σκηνικό.\nΑυτή η γιορτή φωνάζει για μια red velvet τούρτα. Σύμφωνα με το θέμα του γάμου σας, πιθανότατα θα επιλέξετε μια απροσδόκητη απόχρωση για την επικάλυψη. Απλά προσέξτε να μη λερώσετε το φόρεμα ή τα δόντια σας όταν δοκιμάζετε!\nΓια την πρώτη σας απόδραση ως νεόνυμφοι, σας προτείνουμε ένα ταξίδι που σας δίνει την ευκαιρία να συνεχίσετε να αναπτύσσετε περαιτέρω τη βαθιά σας σύνδεση ως ζευγάρι. Ένα οδικό ταξίδι σε κάποια χώρα όπου θα επισκέπτεστε πόλεις και κωμοπόλεις που βρίσκονται εκτός του κλασσικού μονοπατιού θα ήταν ό,τι πρέπει . Σφυρηλατώντας τη δικής σας περιπέτεια, θα ικανοποιήσετε την κρυφή σας επιθυμία για πλήρη έλεγχο και θα μοιραστείτε εμπειρίες με το ταίρι σας που θα θυμάστε για μια ζωή!


ΔΙΑΒΑΣΤΕ ΠΩΣ ΘΑ ΜΕΙΩΣΕΤΕ ΤΟ ΛΟΓΑΡΙΑΣΜΟ ΤΟΥ ΚΙΝΗΤΟΥ ΣΑΣ — Stilida.com\nΔημοσιεύτηκε 29 Σεπ 2012, 08:22 / ΟΙΚΟΝΟΜΙΑ\nΜέσ’ την κρίση οι εταιρείες κινητής τηλεφωνίας προτιμούν να κάνουν προσφορές για να συγκρατήσουν την πελατεία τους. Τις προσφορές αυτές μπορείτε να τις εκμεταλλευτείτε κερδίζοντας ακόμη και 200 ευρώ τον χρόνο. Δείτε τις πέντε κινήσεις, τα οφέλη αλλά και τις κακοτοπιές.\n• Επιλέξτε τη δυνατότητα να πληρώσετε τον λογαριασμό μέσω της πιστωτικής σας κάρτας. Οι εταιρείες κινητής τηλεφωνίας έχουν ξεκινήσει συνεργασία με τράπεζες και κάνουν προσφορές. Για παράδειγμα, η Cosmote προσφέρει 50 ευρώ (τα οποία μπορούν να εξαργυρωθούν είτε για την απόκτηση συσκευής είτε για την μείωση του παγίου) εφόσον αποφασίσετε να πληρώνετε τον λογαρασμό κινητής τηλεφωνίας μέσω πιστωτικής κάρτας της Eurobank. Προσοχή: επιλέγοντας την πληρωμή μέσω πιστωτικής δεν θα έχετε τη δυνατότητα να μετατοπίσετε χρονικά την πληρωμή του κινητού. Το ποσό θα χρεώνεται αυτόματα στην κάρτα και αν δεν πληρώσετε εγκαίρως, θα αρχίσετε να επιβαρύνεστε με τόκους.\n• Η συνεργασία των εταιρειών κινητής τηλεφωνίας με τις τράπεζες έχει και ένα δεύτερο σκέλος: αν πραγματοποιείτε τις αγορές σας μέσω της κάρτας που θα εκδώσετε (π.χ η Cosmote συνεργάζεται με την Eurobank, η Vodafone με την Diners κ.ο.κ) κερδίζετε περαιτέρω μείωση στον λογαριασμό του κινητού. Δηλαδή, αν ξοδεύετε 500 ευρώ τον μήνα στο supermarket, πληρώνοντας με τις συγκεκριμένες κάρτες μπορείτε να κερδίσετε 10 ευρώ μηνιαίως από τον λογαριασμό του κινητού (σ.σ αντιστοιχεί σε έκπτωση 2%). ΠΡΟΣΟΧΗ: τα ψώνια που θα κάνετε μέσω της πιστωτικής θα τα πληρώνετε εγκαίρως διότι διαφορετικά θα φορτώνεστε τόκους οι οποίοι θα υπολογίζονται με το εξωφρενικό επιτόκιο της πιστωτικής κάρτας.\n• Αν είστε άνεργος μην το κρύψετε από τις εταιρείες κινητής τηλεφωνίας. Και η Wind και η Cosmote, προσφέρουν μείωση στο πάγιο η οποία φτάνει στο 15%.\n• Προσπαθήστε να επιλέξετε ένα πρόγραμμα το οποίο θα οδηγεί σε πάγιο χαμηλότερο των 50 ευρώ τον μήνα. Με αυτό τον τρόπο, ο ειδικός φόρος που επιβάλλεται στην κινητή τηλεφωνία θα υπολογιστεί με χαμηλότερο συντελεστή. Προσοχή: μην επιλέξετε ένα πρόγραμμα μόνο και μόνο επειδή έχει χαμηλότερο πάγιο. Αν δεν ταιριάζει στις καταναλωτικές σας συνήθειες, η οικονομική επιβάρυνση που θα υποστείτε θα είναι τεράστια ενώ δεν θα καταφέρετε να αποφύγετε ούτε τη μείωση του φόρου ο οποίος υπολογίζεται επί του συνολικού λογαριασμού και όχι επι του παγίου.\nΣυντάκτης: Θάνος Χατζής\nΔΗΜΟΣ ΣΤΥΛΙΔΑΣ ΚΑΤΑΝΑΛΩΤΗΣ ΚΙΝΗΤΟ ΤΗΛΕΦΩΝΟ ΛΟΓΑΡΙΑΣΜΟΣ ΟΙΚΟΝΟΜΙΑ


Παγκόσμια πρωτιά για το τουριστικό σποτ «Greece: 365 – Day Destination»\nΤο μαγευτικό «ταξίδι» διάρκειας μόλις τριών λεπτών και 38 δευτερολέπτων σε παραμυθένια τοπία και στις ελληνικές παραδόσεις μάγεψε το κοινό σε 136 χώρες που έδωσε στην Ελλάδα την παγκόσμια πρωτιά.\nΤο πολυβραβευμένο σποτ του ΕΟΤ «Greece: 365 – Day Destination» σε σκηνοθεσία του Αντώνη Θεοχάρη Κιούκα κατέκτησε το κορυφαίο βραβείο «People´s Choice Award World´s Best Tourism Film 2018» της CIFFT (International Committee of TourismFilm Festivals) η οποία διοργανώνει 18 φεστιβάλ τουριστικών ταινιών σε όλο τον κόσμο.\nΣυγκεκριμένα το σποτ της Ελλάδας ξεχώρισε ανάμεσα σε 29 υποψηφιότητες ως η καλύτερη τουριστική ταινία του κόσμου για το 2018 και κατέλαβε την πρώτη θέση με σχεδόν διπλάσιες ψήφους από την αμέσως επόμενη υποψηφιότητα. Το βραβείο παρέλαβαν εκ μέρους του υπουργείου Τουρισμού και του ΕΟΤ ο δημιουργός του σποτ και η προϊσταμένη Υπηρεσίας ΕΟΤ Αυστρίας Ελένη Μελιτά, σε ειδική τελεΠαγκόσμια πρωτιά για το τουριστικό σποτ «Greece: 365 – Day Destination»τή απονομής στη Βιέννη.\nPrevious Νέα τραγωδία στη Κρήτη: Αυτοκτόνησε με καραμπίνα μέσα στο σπίτι του\nNext Ντύνεται στα λευκά η χώρα: Τα πρώτα χιόνια του χειμώνα έπεσαν σε Ναυπακτία, Ευρυτανία, Ελασσόνα


Η Μητρόπολη Περιστερίου γιόρτασε τον Άγιο Γεώργιο | Pro News\nHome / ΕΚΚΛΗΣΙΑ / Η Μητρόπολη Περιστερίου γιόρτασε τον Άγιο Γεώργιο\nΗ Μητρόπολη Περιστερίου γιόρτασε τον Άγιο Γεώργιο\nΜε κάθε λαμπρότητα και μέσα στη χαρά της Αναστάσεως εορτάστηκε η μνήμη του Αγίου Μεγαλομάρτυρος Γεωργίου στον ομώνυμο Ιερό Ναό Αγ. Γεωργίου Ν. Ζωής στην Ιερά Μητρόπολη Περιστερίου.\nΣήμερα τιμάται ο Άγιος Γεώργιος ο Μεγαλομάρτυς\nΟ Σεβασμιώτατος Μητροπολίτης Περιστερίου κ. Κλήμης ετέλεσε τη Θεία Λειτουργία και κήρυξε το Θείο Λόγο.\nΕυχήθηκε το Φως της Αναστάσεως να φωτίζει τις καρδιές όλων των Χριστιανών και με το φως του Αναστάντος Χριστού να οδηγούμαστε σε μια νέα ολόφωτη πορεία ώστε λαμπαδηφόροι να περιπάτουμε ως τέκνα φωτός!